qundao/data-zh-poetry huggingface dataset:
咏木刻屏 其二 村坞居恬
作者：弘历
朝代：清
体裁：七言绝句

山围水绕乔柯护，于此卜居意自殊。傍屋并无田二顷，催租何虑吏人呼。
咏木刻屏 其二 梧庭栖鹤
作者：弘历
朝代：清
体裁：七言绝句

梧竹萧森月影圆，清音辋水夜流泉。主人宴寝山楼寂，饶得胎仙自在眠。
咏木刻屏 其二 鹿
作者：弘历
朝代：清
体裁：七言绝句

角弗解而毛弗毨，食苹林下自相寻。似呼窗外□□者，胜尔全无避害心。
咏木刻屏四景 其一 流觞脩稧
作者：弘历
朝代：清
体裁：七言绝句

流觞曲水自多人，何事频称癸丑春。镜里行来高逸者，因何刀笔藉传神。
咏木刻屏四景 其三 放鹤延宾
作者：弘历
朝代：清
体裁：七言绝句

放去胎仙任远扬，却延诗客过溪堂。定知此举为佳者，不是当年林与张。
咏木刻屏四景 其二 仙舫恒春
作者：弘历
朝代：清
体裁：七言绝句

洋洋银海远天青，载得仙葩满舫馨。借问浮来自何处，碧山遥指是殊庭。
咏木刻屏四景 其四 云槎独泛
作者：弘历
朝代：清
体裁：七言绝句

生面别开太乙仙，云槎一叶不须莲。载同鹤子非无意，倦即乘飞冲海天。
咏木刻桐院清阴图屏
作者：弘历
朝代：清
体裁：七言律诗

清和时节叶敷匀，栉栉绿云覆翠茵。谩说祯祥栖以凤，宁须冗杂树之榛。小童烹茗空庭待，高士囊琴野彴循。比似焦桐千古寿，屏间爨下总传薪。
咏木刻画屏 其一 琳峰撷秀
作者：弘历
朝代：清
体裁：七言绝句

琳峰三秀茁芝英，撷取丹台炼粒精。甲子尧年何足道，列仙传里懒传名。
咏木刻画屏 其二 昆圃探奇
作者：弘历
朝代：清
体裁：七言绝句

刻雕昆圃郁嵯峨，刀笔增华巧思多。却惧世间为吏者，深文犹恐巧于他。
咏木变石
作者：弘历
朝代：清
体裁：五言律诗

不记投河日，宛逢变石年。磕敲自铿尔，节理尚依然。旁侧枝都谢，直长本自坚。康干虽岁贡，逊此一峰全。
咏木变石
作者：弘历
朝代：清
体裁：古风

千年木抱石为胎，根柢纠缠犹木理。名之为木已换形，黝然古泽芝朵紫。绳墨既不中，琢磨非所拟。材不材间全其天，此木实达蒙庄旨。
咏木根盂子
作者：弘历
朝代：清
体裁：七言绝句

木根辞土百千年，不中方还不中圆。祗合赠他巢许辈，山中枕石漱流泉。
咏木根笔筒
作者：弘历
朝代：清
体裁：五言律诗

奇木函文石，刚柔利永贞。斲雕辞郢匠，休沐伴陶泓。形写孤峰秀，用供棐几清。珊瑚将翡翠，渺矣谢天成。
咏木根笔筒
作者：弘历
朝代：清
体裁：五言律诗

无用成有用，谁云此朽资。泥沙剔以净，毫管植斯宜。为学悟根柢，遣文袪蔓枝。裘钟漫相拟，一笔逊临池。
咏木根笔筒
作者：弘历
朝代：清
体裁：五言律诗

瘣木千年久，那知松与槐。不因辞故土，安得伴书斋。瘿肿存骸骨，苻娄重拭揩。诙谈忆蒙叟，有足契澄怀。
咏木桃
作者：弘历
朝代：清
体裁：七言律诗

何代灵根此曲卷，绥山一颗自成仙。枝头那虑摇风落，盘里犹疑带露鲜。东海险哉杀三士，西池幻矣熟千年。独因想见苞苴礼，卫国风吟第十篇。
咏木瘿笔筒
作者：弘历
朝代：清
体裁：五言律诗

瘣木千年物，文房谁氏留。居然伴毛颖，诡矣喻庄周。何碍斯尪伛，能全以肿疣。砚南看朴雅，摛句似兹不。
咏木盂子
作者：弘历
朝代：清
体裁：五言排律

囫囵木盂子，岩穴出何年。虽谢根荄地，仍全贞素天。缋雕曾弗藉，朴雅尚如然。大隐射其覆，为君喻以圆。亦非事斟酌，可与共周旋。真率长生示，吾怀工部篇。
咏木碗
作者：弘历
朝代：清
体裁：五言律诗

匣衍岁成古，笔题时识今。捧观思口泽，缅德切心钦。越冶宣还永，回河球与琳。宁如此淳朴，即器道堪寻。
咏木碗
作者：弘历
朝代：清
体裁：七言律诗

匣衍重华五十载，揩摩偶一试茶煎。心驰犹忆侍筵日，手赐曾经舞勺年。示俭缅知诲崇朴，中规欣看制从圆。西来玉器虽频见，起爱敬宁如此焉。
咏木碗
作者：弘历
朝代：清
体裁：五言律诗

木碗来西藏，草根成树皮。或云能辟恶，藉用祝春禧。枝叶痕犹隐，琳琅货匪奇。陡思荆歙地，二物用充饥。
咏木钵
作者：弘历
朝代：清
体裁：五言律诗

拥肿乖绳墨，谁施月斧修。居然五石瓠，那数一株榴。虚满皆如愿，色空莫可求。堪因遗阐士，渡海不惊鸥。
咏木镂屏二首 其一 烟溪渔乐
作者：弘历
朝代：清
体裁：五言律诗

过雨千溪涨，生涯乐网师。篷舟撑出矣，板阁凭观之。妇子团圞聚，罟罾左右随。澄潭群集处，活脱杜陵诗。
咏木镂屏二首 其二 春林游骑
作者：弘历
朝代：清
体裁：五言律诗

春光鬯以和，春骑出婆娑。近水绿浮鸭，远山翠罨螺。寻花还觅柳，度涧复循阿。试问奚囊里，佳词得几多。
咏朱樱竹刻笔筒
作者：弘历
朝代：清
体裁：七言绝句

雕筠三百岁馀全，丁甲呵持信有焉。便是弓裘循旧业，文房也合咏之篇。
咏朱漆菊花盒
作者：弘历
朝代：清
体裁：五言律诗

髹作法前明，踵增制越精。攒英如菊秀，一朵比花轻。把手初无觉，映心似有情。设云十人谏，惭愧不期生。
咏李广射虎玉韘
作者：弘历
朝代：清
体裁：七言绝句

无心贯石有心弗，至理由来非诡文。莫怪刎身屈绝域，霸陵祸伏故将军。
咏杏·其一
作者：弘历
朝代：清
体裁：七言绝句

作友翠柏与苍松，风以为态云为容。托根太古盘之阻，有如君子和不同。
咏杏·其二
作者：弘历
朝代：清
体裁：七言绝句

濯枝好雨面为靧，净无一点尘埃气。双成窈窕似妙龄，其岁那可千百计。
咏松三首·其一
作者：弘历
朝代：清
体裁：七言绝句

龙鳞百尺郁青葱，独立亭亭众植中。谩道性刚多傲物，岁寒梅竹许相同。
咏松三首·其三
作者：弘历
朝代：清
体裁：七言绝句

高标迥出重霄秀，本色常留四季青。为重坚贞栽砌畔，绿阴如滴满轩庭。
咏松三首·其二
作者：弘历
朝代：清
体裁：七言绝句

扶疏新干手亲栽，偃盖俄成亦壮哉。岂是上林培植别，由来造物重良材。
咏松瘿韘
作者：弘历
朝代：清
体裁：五言律诗

松瘿制为韘，阿谁意巧新。色将拟汉玉，质却匪山珉。厌矣幻非实，吁哉假乱真。珷玞鱼目外，似此又纷陈。
咏枫再叠前韵·其一
作者：弘历
朝代：清
体裁：七言律诗

朔地依然越鸟枝，恍如霜落洞庭时。滑稽重忆吴江句，衰谢谁知汉苑姿。百岁为人应是幻，千年成虎已标奇。丹青天巧能渲染，不藉名工顾恺之。
咏枫再叠前韵·其二
作者：弘历
朝代：清
体裁：七言律诗

最喜重吟绛雪枝，酣红犹让昔年时。讵因改绿訾无节，却为施朱发妙姿。平抹如看霞外影，常酡似饮米中奇。千林秋色知多少，欲向山灵一问之。
咏柴窑如意瓷枕
作者：弘历
朝代：清
体裁：五言律诗

过雨天青色，八笺早注明。睡醒总如意，流石漫相评。晏起吾原戒，华袪此最清。陶人具深喻，厝火积薪成。
咏柴窑枕
作者：弘历
朝代：清
体裁：五言排律

遵生称未见，安卧此何来。大辂椎轮溯，青天明镜开。荐床犹蟹爪，藉席是龙材。古望兴遐想，宵衣得好陪。坚贞成秘赏，苦窳漫嫌猜。越器龟蒙咏，方斯倍久哉。
咏柴窑碗
作者：弘历
朝代：清
体裁：七言律诗

冶自柴周遂号柴，冠乎窑器独称佳。镜明纸薄见诚罕，足土口铜藏尚皆。内府数枚分甲乙，夷门广牍类边涯。都为黑色无青色，纪载谁真实事谐。
咏柴窑碗
作者：弘历
朝代：清
体裁：五言律诗

色如海玳瑁，青异八笺遗。土性承足在，铜非钳口为。千年火气隐，一片水光披。未若永宣巧，龙艘落叶斯。
咏栴檀林凤尾松再叠乙未旧作韵
作者：弘历
朝代：清
体裁：古风

于古有恒言，种树十年计。是盖谓榆柳，目前供景缀。松柏异众木，十年根认地。百年方拿空，品高无易事。譬之君子人，晚成弗速遂。而我于石孔，移种凤尾翠。初缘一时兴，思未及此际。幸其得地气，粗增分寸逮。岩间蔚古松，相视何同异。七年凡三咏，再咏期十岁。
咏栴檀林凤尾松叠乙未旧作韵
作者：弘历
朝代：清
体裁：古风

随宜筑山舍，奚用延袤计。而迥得佳概，悬居若空缀。懿此凤尾松，移根自别地。恰值门前石，有孔亦奇事。孔圆径一尺，松才拱把遂。放根绰有馀，得气郁葱翠。兹别复三载，不殊弹指际。虽觉分寸粗，石孔粗未逮。逮其同孔粗，谁当咏灵异。百年已难期，而况期千岁。
咏桂
作者：弘历
朝代：清
体裁：七言绝句

玉华育桂有僧寮，绿叶依然冬弗凋。不似杏桃似松竹，故当香粟放秋朝。
咏桂菊三首·其一
作者：弘历
朝代：清
体裁：七言绝句

往岁山庄八九月，桂先菊后例观之。秋迟回跸早如昨，桂菊却怜两负期。
咏桂菊三首·其三
作者：弘历
朝代：清
体裁：七言绝句

桂菊均需凉气开，花师笑莫展薰培。相将玉露金风下，似傲南枝盆里梅。
咏桂菊三首·其二
作者：弘历
朝代：清
体裁：七言绝句

归来金粟始垂枝，几宿黄花亦绽蕤。更剩晚荷瓶里贮，山庄翻似驻秋时。
咏桃竹如意
作者：弘历
朝代：清
体裁：五言律诗

劲节龙头矫，细文凤尾敷。琢章相白玉，挺质胜珊瑚。底是偷开匣，还嗤打唾壶。独思赠僧绍，未必肯轻俞。
咏桄榔文洗
作者：弘历
朝代：清
体裁：五言律诗

成材出南土，制器设东荣。朴斲非雕镂，天然称品评。文如竹连理，色似玉含赪。承水宜高密，其心一例清。
咏桄榔文洗
作者：弘历
朝代：清
体裁：五言排律

文洗裁嘉木，连林尚忆青。华为君子服，朴具古时形。竹染湘妃泪，屏开孔雀翎。汤铭身是澡，禹锡德惟馨。如彼均宜用，伊予奚所宁。饮淳兼葆素，永以佩芳型。
咏桄榔木文洗
作者：弘历
朝代：清
体裁：古风

海滨奇种如古散，质坚其文复纂纂。制洗雅合作清供，有孚未荐思方盥。辞林翻以传不穷，大椿建木将无同。为忆轮囷布阴日，偃息应是儋州翁。
咏桄榔木盂
作者：弘历
朝代：清
体裁：五言律诗

盈尺桄榔木，斸根盂作圆。规三含太极，得一具寥天。为想参霄迥，那盘故土坚。大椿今岂在，成器亦堪传。
咏桄榔木缶
作者：弘历
朝代：清
体裁：七言律诗

夜郎佳木有桄榔，形既孤高性亦刚。色作铁皮簇鱼眼，纹为竹节缀蜂房。中规讵必从金矩，用缶真轻举玉觞。为面设诚可供食，济饥廑我视民伤。
咏桯史隆兴按鞠事
作者：弘历
朝代：清
体裁：古风

孝宗初受禅，锐志期复古。宫中戒晏安，习劳御鞍马。击鞠殿庭中，张帟避风雨。一日马觉疲，奔逸入殿庑。马驰上拥楣，垂立扶而下。夹陛惊失色，继乃颂神武。呜呼有是哉，殿岂试马所。然而有其对，乃曾经目睹。召南齐侍郎，授经诸皇子。下直乘马归，马入齐胃梠。失魄遂致病，休致还田里。二事正相同，一笑掌堪拊。岳珂方誉之，谓符厥艺祖。
咏梅
作者：弘历
朝代：清
体裁：五言律诗

盆梅惜废弃，向命植庭中。成树五尺长，开花几朵红。地灵资善气，春暮受和风。迟速何须较，暗香无不同。
咏楚惠王吞蛭事
作者：弘历
朝代：清
体裁：古风

昔楚惠王食寒菹，得蛭吞之疾致乎。令尹入问告之故，再拜而贺疾遂愈。刘向新序纪其事，偶披览之谓近诬。庖宰食监供厥职，王菹有蛭安逃辜。是宜问其知与否，若知则遂当行诛。藉曰弗知偶过耳，笞以蔽罪诛甚夫。子产济人于溱洧，惠不知政讥子舆。何至一时小不忍，徇人病已轻厥躯。且以告之令尹矣，仍当威令行其都。焉救庖宰食监死，言自捍格非通疏。好行小惠违大义，尽信书不如无书。
咏檀木如意
作者：弘历
朝代：清
体裁：五言律诗

旧玉新檀木，居然成一科。略资位与置，弗费琢和磨。左右无不有，指挥任若何。胜他常侍者，传语或淆讹。
咏檀玉如意
作者：弘历
朝代：清
体裁：五言律诗

刻玉肖莲朵，香檀作柄挐。净哉如不染，直故意无邪。可以标三种，由来本一家。璿公指挥处，闻说落天花。
咏檀玉如意
作者：弘历
朝代：清
体裁：七言律诗

古玉磨砻圭角无，云中龙爪见模糊。曲颈聊藉香檀擎，直足仍装刚卯扶。阅世都经千百载，代谈㡳用再三呼。集成如意如何意，惟冀雨晹祝遂吾。
咏檀玉如意
作者：弘历
朝代：清
体裁：七言律诗

古玉非环亦非佩，其名不识用难知。曲琼可作如意首，本色仍存洗垢脂。借击珊瑚原俗事，便挥甲胄更痴为。紫檀相柄虽称雅，却恐绍公未肯斯。
咏檀玉如意
作者：弘历
朝代：清
体裁：五言律诗

古玉非环佩，琢成饕餮形。饰为如意首，借寓戒贪型。朵口则人贱，从心惟圣宁。指挥存至理，漫作话禅听。
咏檀玉如意
作者：弘历
朝代：清
体裁：七言绝句

木从绳可期其正，玉受琢仍加以磨。百事而今信如意，问如意者意如何。
咏檀玉如意
作者：弘历
朝代：清
体裁：五言律诗

朵是荷藏鹭，根为鹿守芝。夔纹中接妥，檀柄两相宜。位置诚无舛，指挥斯有资。齐贤设相赐，惭恐弗嘉之。
咏檀玉如意
作者：弘历
朝代：清
体裁：五言律诗

檀体通身净，玉相恰合宜。指挥堪代语，静默雅澄思。厌矣祛时巧，穆然标古姿。云云如意者，十却五难期。
咏檀玉如意
作者：弘历
朝代：清
体裁：五言律诗

檀玉相连结，三才宛一身。如分合常久，虽曲直犹伸。代语还无语，似神真有神。天花纷落处，亦不问缘因。
咏檀玉如意
作者：弘历
朝代：清
体裁：五言律诗

汉玉相檀柄，量材每命为。雒书紫犹幻，芳谱白同宜。追琢知谁是，短长恰称之。于凡几如意，可识亦难期。
咏檀玉如意
作者：弘历
朝代：清
体裁：五言律诗

琢以羊脂玉，相惟牛首檀。雕几非所尚，朴雅恰宜观。代可语深辩，挥将花落攒。如询意之愿，岁美万民安。
咏檀玉如意
作者：弘历
朝代：清
体裁：五言律诗

瑰玉相檀柄，巧为如意长。含三乃成一，即幻可标常。取吉虽时藉，相宜亦合详。清谈言悖出，指笑谢家郎。
咏檀玉如意
作者：弘历
朝代：清
体裁：五言律诗

紫檀刻为柄，错用瑟如璠。辐辏成斯器，指挥可代言。意先心以正，孰藉舌之扪。设曰天花落，知他者个存。
咏檀玉福如意
作者：弘历
朝代：清
体裁：五言律诗

荆蝠出乳穴，青莲传语真。何时化为玉，千载白如银。取譬名如意，须知召自身。箕畴陈敛锡，愿被万方民。
咏檀玉英雄如意有以汉玉鹰熊镶檀木为如意者盖寓英雄得意之喻予则以为宜戒而不宜诩遂成咏
作者：弘历
朝代：清
体裁：七言绝句

鹰相其首熊相尾，寓意英雄畅指挥。豪气却当戒一往，要归于正在知几。
咏檀玉莲朵如意
作者：弘历
朝代：清
体裁：五言律诗

比德皆君子，亭亭自葆光。看来本同色，嗅去若生香。说已闻茂叔，挥曾咏颖阳。问宜何处置，宜是芰荷乡。
咏歙石龙象砚
作者：弘历
朝代：清
体裁：七言绝句

直方大坤上爻占，呵似尧年宝露沾。匠者无端凿龙象，祗宜释氏写楞严。
咏水仙
作者：弘历
朝代：清
体裁：七言绝句

只宜烟浦更云涯，温室清芬特地佳。恰似集灵会王母，玉真勃窣下瑶阶。
咏永乐朱漆菊花盘
作者：弘历
朝代：清
体裁：七言律诗

初明制器果园时，四百年兹雅玩贻。绝后徒劳宣德仿，空前真比至元奇。轻于纸叶朱红艳，坚似金胎菊瓣蕤。虞舜椎轮应逊此，十人犹谏义当思。
咏永乐雕漆双螭芝草盒
作者：弘历
朝代：清
体裁：七言律诗

剔红原出果园厂，蒸饼类将花草施。蔗段较哉斯次矣，剑镮比则谓过之。细书永乐犹存款，巧购内藏未售私。却忆舜时十人谏，似兹精亦岂曾知。
咏永乐雕漆撷芳图盒子
作者：弘历
朝代：清
体裁：七言绝句

曲栏干畔小徜徉，湖石回看喜撷芳。童子花篮肩负处，不殊李贺背奚囊。
咏永乐雕漆爱莲茶盘
作者：弘历
朝代：清
体裁：七言绝句

巧匠精雕图爱莲，错陈朱绿浅深镌。幸犹未致俗工改，细字宛存永乐年。
咏永乐雕漆牡丹盒
作者：弘历
朝代：清
体裁：五言律诗

漆已十人谏，加雕应若何。增华惊后世，信鲜挽回波。花映祥曦暖，叶承瑞露多。细针镌永乐，谁与护而呵。
咏永乐雕漆画景盘·其一
作者：弘历
朝代：清
体裁：七言绝句

坐对健谈高尚趣，世间那肯姓名留。不知何许人如拟，应是野王二老流。
咏永乐雕漆画景盘·其二
作者：弘历
朝代：清
体裁：七言绝句

亦有松风亦有轩，但看相对不闻言。未经宣德偷官匠，喜尚年标永乐存。
咏永乐雕漆盒
作者：弘历
朝代：清
体裁：七言律诗

果园佳制剔朱红，蔗段尤珍人物工。无客开窗盼秋宇，携僮侍杖听松风。细书题识犹堪辨，后代仿为究莫同。三百年来此完璧，文房抚古念何穷。
咏永乐雕漆盒子
作者：弘历
朝代：清
体裁：七言绝句

湖山庭院霭深沉，玉笋嬉游作队森。竹马纸鸢相闹处，鲁论可忆少怀心。
咏永乐雕漆砚屏
作者：弘历
朝代：清
体裁：七言律诗

盒盘漆器夥曾见，稀见朱雕为砚屏。作者七人泯姓氏，会于一处入丹青。抚琴动操四山响，展卷观书满座馨。云外胎仙戛然下，欲相结友可能听。
咏永乐雕漆碗托子
作者：弘历
朝代：清
体裁：七言律诗

托子尚馀永乐制，不知碗失自何年。画图悉泯刀痕刻，款识犹存针迹悬。补以后休诮居上，阙其半乃幸成全。幸全那免重阙半，掷笔翻因笑冁然。
咏永乐雕漆祥花尊
作者：弘历
朝代：清
体裁：五言律诗

漆亦最称古，雕斯踵事华。精工傅永乐，尊器见祥花。俛朵仰葩簇，翻枝覆叶斜。三生认时卉，一偈却无差。
咏永乐雕漆茶盘
作者：弘历
朝代：清
体裁：七言绝句

细针刻未匠人偷，筇杖伊谁适罢游。咫尺高轩归咏句，聊因解倦试茶瓯。
咏永乐雕漆茶花盒
作者：弘历
朝代：清
体裁：五言律诗

别翻花谱样，图作宝珠丛。朵朵能承露，枝枝如受风。雕几泯痕迹，深浅谢皴烘。以置趯台里，真称照殿红。
咏永乐雕漆赏梅盒
作者：弘历
朝代：清
体裁：五言律诗

松下曲栏遮，孤亭静且嘉。风情敲竹叶，春信递梅花。鹤岂烹茶避，琴非挂壁斜。有僮三两侍，不认是林家。
咏汉檐铎六韵
作者：弘历
朝代：清
体裁：五言排律

夏人沿路徇，汉殿向檐寻。讵是宣文木，稍殊奋武金。特编异钟制，柄甬突铃音。博古瑶函萃，千秋翠色沉。漫论出土代，可伴剪檠吟。缅想占风雨，起予宵旰心。
咏汉澄泥砚
作者：弘历
朝代：清
体裁：五言律诗

宝藏汉时墨，器类楚王砖。质异洪家谱，珍传朱氏编。陶泓信此耳，居默彼谁焉。设寄凤池客，宁知八影迁。
咏汉玉五螭辋头
作者：弘历
朝代：清
体裁：古风

辋头多素者，何来刻五螭。刻复经千年，如一时所为。螭实龙之子，飞见应有时。而其数恰五，乾之爻象斯。九五曰飞龙，作睹君道宜。遑弗勖体仁，咏物兴惕思。
咏汉玉仙桃杯
作者：弘历
朝代：清
体裁：七言绝句

刘郎七夕承华殿，王母携来桃七枚。留核种难待结实，先教琢玉肖为杯。
咏汉玉双螭觥
作者：弘历
朝代：清
体裁：五言律诗

入土嗟何代，出尘复此时。中心标一䨲，两耳抱双螭。黄赤白相晕，去来今可思。摩挲生别悟，昔用是为谁。
咏汉玉合卺觥
作者：弘历
朝代：清
体裁：五言律诗

双觥连底里，三喜护蜿蜒。出土黄浸满，近铜绿渍坚。器超一切物，世阅几千年。阳气纯之象，故应斯睟然。
咏汉玉图章
作者：弘历
朝代：清
体裁：五言律诗

何代神仙侣，谁家翰席间。于斯对古貌，可以破天悭。龟纽深含碧，鸿文浅印殷。数来九老会，雅合在香山。
咏汉玉图章
作者：弘历
朝代：清
体裁：五言律诗

良瑶谁得乱，缪篆独超群。抑埴传遥代，瑰奇焕秘文。尧年垂宝露，虞旦烂卿云。介绍客卿侣，彬然挹古芬。
咏汉玉夔璧
作者：弘历
朝代：清
体裁：五言律诗

雕镂实非古，夔龙盖取方。似闻拊石际，应列赤刀旁。蜿蜒真如意，球琳善葆光。穆然疑待叩，岂惜荅丁当。
咏汉玉夔纹斧佩
作者：弘历
朝代：清
体裁：七言律诗

夔寓文而斧寓武，韦弦作佩两胥资。难兮血浸及土浸，不在周时定汉时。沕穆祇因古与处，华腴都以静为宜。下方偏有空白处，雅似居然待我诗。
咏汉玉夔纹环
作者：弘历
朝代：清
体裁：古风

肉倍于好谓之璧，肉好若一谓之环。斯则边孔适相等，故知环也尔雅诠。折旋中矩声必应，以道去君得则还。千年入土伴斫絮，不知何复出人间。夔纹萦缪泯刻画，绣花隐现堆斓斑。是谁之器经谁玩，把笔欲咏心茫然。
咏汉玉夔纹璧
作者：弘历
朝代：清
体裁：六言诗

非谷非蒲别制，是肉是好差殊。夔纹大似重刻，土花实以久铺。黑白由其外象，虚实可验中孚。朅尔摛词有会，曾经玩者谁乎。
咏汉玉天马
作者：弘历
朝代：清
体裁：七言律诗

茂陵万里求天马，既得作歌纪瑞文。看有角为奇弗偶，历无皂至镐和汾。肖形刻玉太乙贶，阅世出邙长乐群。谩议水银浸鲜据，汉家常用有前闻。
咏汉玉小谷璧
作者：弘历
朝代：清
体裁：七言绝句

圆径弗三寸而赢，出土千年孕谷精。了识明廷非子执，义因粒食得沿名。
咏汉玉屏风叠旧作韵
作者：弘历
朝代：清
体裁：古风

弘璧夷玉两序间，三棘六异千年右。诸侯良宝无过斯，讵若宝贤以为友。孚尹比德时或珍，如乾六爻无一偶。玉屏方广遗炎灵，抚之光泽不留手。温室秘赏阅三朝，寓意匪誇弗胫走。东坡至人有至言，世人安得如汝寿。星为含誉云为卿，我则成诗今复久。尔时书题借词臣，自审临池腕力丑。弹指凡八异春秋，重吟聊命墨卿黝。琬琰终合付镌华，咄哉瑰质沧桑守。章草钟隶已瞠乎，那能更进辨科斗。闻之七日集灵台，王母带垂灵飞绶。双成子登侍东西，觞酌麻姑所进酒。诙谐白发乃小儿，瞿瞿何来窃窥牖。交梨火枣仙得餐，斯以赠帝帝拜受。什袭百代天府琛，好恶何常惟知诱。嗅人遗制在周官，笔翰休论类枫柳。
咏汉玉延年佩
作者：弘历
朝代：清
体裁：古风

璧围鄂瑑刻玲珑，上有双螭盘容容。绦韨可佩禋六宗，三代法物玉府充。文曰延年延喜同，果然阅世出土中，伊谁所用思无穷。
咏汉玉径尺璧
作者：弘历
朝代：清
体裁：古风

沕然见此虞夏器，谓之曰汉实顿置。谁云不刿坚且贞，岁久入土颇剥蔇。大体周圆肉好存，得全翻因自土出。使无可欲义宜思，斮絮徒劳万年计。隐现白质非琼璊，是诚血浸傍埏隧。颜如渥丹君子哉，望古遥缅风人意。
咏汉玉斧佩
作者：弘历
朝代：清
体裁：七言律诗

玉取温和斧取断，弦韦合佩义尤彰。以云劈正斯为小，设曰仪锽彼失详。牧野岂曾仗周武，月宫雅称赠吴刚。脩成七宝团栾界，丹桂枝那计短长。
咏汉玉斧佩
作者：弘历
朝代：清
体裁：五言律诗

玉德具温润，斧形寓�戕。佩兼古西董，用恊此柔刚。中蕴脂羊白，外彰蒸栗黄。周欤将汉也，世代卒难详。
咏汉玉杠头笔筒
作者：弘历
朝代：清
体裁：古风

何代出泉壤，于今伴管城。穆全土为色，粹尚玉含英。坚脆浑合相，主宾莫逆情。提携便行笈，批诺励勤精。
咏汉玉桃杯
作者：弘历
朝代：清
体裁：七言绝句

一枚肉白与皮红，曾驻綵霞度索崇。疑共玉环献虞舜，三千结实玉相同。
咏汉玉檀柄如意
作者：弘历
朝代：清
体裁：七言律诗

汉玉香檀接柄长，两端仍汉玉为相。居今慕古思恒永，得一含三趣可详。荷叶缀头似芝朵，辟邪承趾足徵祥。期如意岂易如意，难是屡绥万宝穰。
咏汉玉玦
作者：弘历
朝代：清
体裁：古风

土华浸骨为精神，如环有缺义可遵。琢痕则无隐璘璘，君子能决佩诸绅。无故不去礼所陈，重瞳何有妇人仁，咄哉亚父徒手循。
咏汉玉瑑谷璧
作者：弘历
朝代：清
体裁：古风

外围圻瑑内簇谷，瑑以示文谷示淑。是为子璧之别裁，而其制原具好肉。备美重粟边幅脩，君子方之荷百禄。
咏汉玉璜
作者：弘历
朝代：清
体裁：五言律诗

半璧此球璜，穆然内葆光。考珍缅夏后，建德赐周王。曾厕琚兮瑀，几经沧复桑。思元平子赋，声远听弥长。
咏汉玉璧
作者：弘历
朝代：清
体裁：五言律诗

不知周信矣，岂曰汉应然。圻鄂虬纹隐，模糊粟颗填。玉情融土气，轩代抑羲年。欲笑雌黄者，考功虚著篇。
咏汉玉璧
作者：弘历
朝代：清
体裁：七言绝句

土华剥蚀几千载，阙处曾经脩补之。却叹玉坚犹若此，檀相锦袭又何为。
咏汉玉璧
作者：弘历
朝代：清
体裁：七言绝句

土华深浅晕氤氲，恰似浓云与薄云。应是姮娥自珍重，玉轮分付掩三分。
咏汉玉瓜瓣杯
作者：弘历
朝代：清
体裁：五言律诗

美质出蓝田，投瓜特肖焉。琼琚奚藉报，叶蔓镇如鲜。置水无浮理，承浆有寿延。问他布种日，应在劝萧年。
咏汉玉瓶
作者：弘历
朝代：清
体裁：五言律诗

何代此琳琅，何人追琢章。因其有可欲，终是不能藏。经火无伤润，贮花恒吐芳。堂溪谁补底，足以戒无当。
咏汉玉瓶
作者：弘历
朝代：清
体裁：五言律诗

周代辋头器，汉时改作瓶。后经出入土，难辨蜧虬形。剥蚀多残阙，存亡付杳冥。堂溪漫致诮，置胆插花馨。
咏汉玉盈尺璧
作者：弘历
朝代：清
体裁：古风

圻鄂为拢中粟纹，土华隐现含浮筠。肉好合度典瑞制，良玉不瑑非所闻。昆冈毓材走不胫，还思韫石山辉映。一泓碧水点星芒，悬之声中黄钟磬。尺璧非宝寸阴竞，旨哉兴嗣语实正。
咏汉玉盈尺素璧
作者：弘历
朝代：清
体裁：五言律诗

色染安期枣，圆疑温峤台。曾无谷蒲刻，漫致子男猜。忆错他山石，几经劫火灰。居然厕文玩，笑此底为哉。
咏汉玉盘龙觥
作者：弘历
朝代：清
体裁：五言律诗

龙尾则常咏，盘龙斯始题。琢磨出别样，耳鋬可轻携。抚不留手迹，观犹契道倪。祇宜檀阁�，谁酌玉东西。
咏汉玉碗托子
作者：弘历
朝代：清
体裁：七言律诗

托子犹存炎汉名，所承东北丧朋成。为金为玉器难考，有合有离理易明。难辨何时出邙阜，徒教此日补丰城。由来玩物诚奚益，望古惟增吊古情。
咏汉玉章
作者：弘历
朝代：清
体裁：七言律诗

俪骈荆国璞中宝，揖让兰台传里人。可考靖王因阅代，独嘉循吏为安民。琢磨无迹浑然古，朱白分明焕若新。抑此累累留氏者，几何人作翰筵珍。
咏汉玉章
作者：弘历
朝代：清
体裁：七言律诗

瑞琼磊磊复彬彬，印统分明印以真。溯去二千年上物，萃来四十个贤人。灵光自有蛟龙护，吉字常徵茀禄臻。试问伊谁宜介绍，客卿子墨旧称宾。
咏汉玉章
作者：弘历
朝代：清
体裁：五言律诗

盍簪群玉群，晁采蔚絪缊。藉用论千古，真看粲六文。非秋垂瑞露，映日丽卿云。艺圃游心处，常欣伴简芸。
咏汉玉素璧
作者：弘历
朝代：清
体裁：七言律诗

古色千年穆且沈，肉径五寸好分三。琢如不限蒲兮谷，执者谁知子与男。何代火炎昆峤逮，犹馀霞起赤城含。朱公疑狱分厚薄，常理居然是美谈。
咏汉玉素璧
作者：弘历
朝代：清
体裁：五言律诗

素璧异蒲谷，土华蔚赭苍。知非内因惑，喜以外含章。规中春应执，虚标月满匡。置宜何处好，十二紫金堂。
咏汉玉素瓶口
作者：弘历
朝代：清
体裁：古风

汉玉素瓶祗馀口，瓶身失去落谁手。即看截处土复浸，如不经磨知岁久。长馀寸又分寸五，所惜无当慢相丑。珐琅为胆可插花，原无弃物况斯玖。道古笑颇类张仪，归问其妻舌在否。
咏汉玉羊
作者：弘历
朝代：清
体裁：七言绝句

卷卧疑犹声哶闻，土中曾住却非羵。如询阅世经久近，考牧应同卜式群。
咏汉玉螭文璧
作者：弘历
朝代：清
体裁：五言律诗

古改后人为，改仍古若斯。如豺则已贬，无角故云雌。究亦非今制，何当作雨施。宝之缘庇荫，楚客有佳辞。
咏汉玉蟠夔方壶
作者：弘历
朝代：清
体裁：五言律诗

西清贮古器，铜范有方壶。切玉兹虽异，蟠夔却弗殊。不觚休致诮，如琢信非诬。方直羲经义，宁惟用大夫。
咏汉玉谷圭
作者：弘历
朝代：清
体裁：五言律诗

七寸终葵首，粟文晁彩浮。谁因以聘女，亦复罢和雠。徒自珍称汉，由来瑞典周。吾惟知谷宝，庇荫冀丰酬。
咏汉玉谷壁
作者：弘历
朝代：清
体裁：七言绝句

水银浸久黑如云，出圹仍然堆粟纹。诗咏黍苗阴雨膏，似为此壁著前文。
咏汉玉谷璧
作者：弘历
朝代：清
体裁：七言律诗

似盘拱把粟纹披，制法犹存周室姬。久假名唯取其义，岂真物可济人饥。即看肉好浑淳朴，不比哗嚣费琢追。曾共酎金皮币荐，汉家制度祗贻嗤。
咏汉玉谷璧
作者：弘历
朝代：清
体裁：七言绝句

六瑞曾闻周礼传，酎金享璧汉家沿。吾惟谷宝知为贵，寓物题词属偶然。
咏汉玉谷璧
作者：弘历
朝代：清
体裁：五言律诗

制本出周代，名胡传汉时。肉非仍好倍，缺已类完为。玉性廉贞耳，土华剥蚀之。黑云重起处，作雨谷含滋。
咏汉玉谷璧
作者：弘历
朝代：清
体裁：七言绝句

制犹古略土华滋，细睨颇兼烧染为。莫怪由来半真假，世间何事不如斯。
咏汉玉谷璧
作者：弘历
朝代：清
体裁：古风

周制原为子所掌，入土出土千年上。有可好焉可慨焉，乃为玩物共人赏。摩挲弗觉追琢痕，紫绿白云围月朗。是谓三元之三素，知谁翘首向北仰。
咏汉玉谷璧
作者：弘历
朝代：清
体裁：古风

圆已规如月，轻乃薄于纸。数千百年间，完善谁所使。况复出入土，丁甲想护此。硕人面赭渥，禅客心灰死。摩娑虞破裂，箧衍而已矣。
咏汉玉谷璧
作者：弘历
朝代：清
体裁：五言律诗

土锈半模糊，羊脂未始无。岂期今作玩，直与古为徒。庇谷还称谷，非觚莫叹觚。旅獒曾熟读，一咏一惭吾。
咏汉玉谷璧
作者：弘历
朝代：清
体裁：七言绝句

子曾执此谁曾执，粟谷纷堆陈相因。未免一端思致问，果能可食济饥人。
咏汉玉谷璧
作者：弘历
朝代：清
体裁：古风

孰谓玉性刚，土蚀或齧缺。孰谓玉质白，血浸或缛缬。谓汉实顿置，在周想陈列。蒲乃花形蓬，谷止粟粒缀。礼图未可据，埤雅具精说。
咏汉玉谷璧
作者：弘历
朝代：清
体裁：五言律诗

岂弗成追琢，全难辨迹痕。呵随口生液，抚不手留扪。湛古以自泽，匪今得永存。荫嘉谷斯宝，吉语岁朝言。
咏汉玉谷璧
作者：弘历
朝代：清
体裁：古风

玉之宝以庇嘉谷，璧也而谷犹同族。讵因器为五等珍，实寓意于九秋熟。青其质而黄其章，有绛文焉浸其腠。是何入土还出土，不封不树义诚淑。
咏汉玉谷璧
作者：弘历
朝代：清
体裁：古风

肉好合度五等颁，周时物也汉岂关。莒乎邾乎佳城寒，何代复出人世间。土华绣润文駮班，宛若多谷堆玉盘。惜得形容不得餐，击之可作鸣球观，中律那藉羊头山。
咏汉玉谷璧
作者：弘历
朝代：清
体裁：五言律诗

自是周家器，偏称汉代遗。何时出地府，早不赞朝仪。土绣露如裛，黍华风宛披。情欣兆多谷，绥屡岂其辞。
咏汉玉谷璧
作者：弘历
朝代：清
体裁：五言律诗

莫莫复沈沉，精华蕴内心。惟其湛于古，是以贵乎今。无物持为比，有光葆则深。土华合玉质，久泯迹相侵。
咏汉玉谷璧
作者：弘历
朝代：清
体裁：古风

规圆如月其孔空，肉好之制依考工。土华剥蚀半隐现，是谁曾伴佳城中。使无所欲深堪戒，椟藏市鬻奚足怪。新谷熟即旧谷亏，此谷千年曾不坏。
咏汉玉谷璧
作者：弘历
朝代：清
体裁：古风

视有谷粟纹，抚无谷粟迹。匪缘玉工巧，岁久古而泽。土蚀或灰浸，有黝亦有白。千百年之前，题凑伴谁宅。终然出世间，深藏竟何益。
咏汉玉谷璧
作者：弘历
朝代：清
体裁：五言律诗

谷璧多无数，逢之率有诗。寓名谁似此，重食合如斯。体自含贞白，制惟谢巧奇。用能阅久世，是义可深思。
咏汉玉谷璧
作者：弘历
朝代：清
体裁：七言绝句

阅土中还阅世间，缛文绣出绛华斑。嗟哉可欲有如此，张释之言那得删。
咏汉玉辋头
作者：弘历
朝代：清
体裁：古风

所贵玉者以其英，章台白光照连城。辋头曰汉古于汉，入土出土沧桑更。晁采全隐外发色，葆光祗穆内蕴精。是谓去情得神独，昔之论画贻佳评。
咏汉玉辋头
作者：弘历
朝代：清
体裁：七言律诗

蕴土华仍斐玉英，为秦为汉那分明。自非魏晋以后制，疑在木金之际呈。溟漠君应遇掘堑，中山颖乃得封城。拈毫砚北摛新句，望古犹馀言外情。
咏汉玉辋头
作者：弘历
朝代：清
体裁：七言律诗

远当虞夏近称周，曰汉还应贬一筹。出共圭璋为吉器，嫌同冥漠伴荒邱。吟哦穆对神犹在，摩抚欣看手不留。形似枯松薄如纸，俗工肯尔费雕镂。
咏汉玉辋头瓶
作者：弘历
朝代：清
体裁：五言律诗

五辂辋头饰，难分秦汉周。已看出稗角，无复守隅头。湛古以自泽，葆华弗外浮。作瓶插时卉，清供雅相投。
咏汉玉辋头瓶
作者：弘历
朝代：清
体裁：古风

玉固坚也有缺时，缺而粘缀谁为之。就其土浸精炼染，半真半假出匠师。然其假亦数百载，远胜油污今所为。久假弗归而恶知，咏物格物纷兴思。
咏汉玉辋头瓶
作者：弘历
朝代：清
体裁：七言律诗

瓶以辋头传俗名，为周为汉率难评。古原白质今绛质，土浸无情血有情。不识几人吟棐几，却怜谁氏伴佳城。珐琅铸胆堪盛水，恰合随时簪砌英。
咏汉玉辋头瓶
作者：弘历
朝代：清
体裁：五言律诗

辋头名近俗，却自古胥知。云是五辂舁，饰为两首仪。璘㻞深浸土，刻画细如丝。周礼周官世，睪然兴缅思。
咏汉玉辋头瓶
作者：弘历
朝代：清
体裁：五言律诗

辋头旧法物，朴素弗雕几。何此夔文蔚，依然鳞理辉。虽云后代制，也似古珍稀。棐几簪时蘤，采晁映净馡。
咏汉玉辘轳錧
作者：弘历
朝代：清
体裁：古风

宫殿千门称汉家，金釭玉井制极奢。辘轳之錧白无瑕，晓妆脂粉三千娃。球栏丝绠转曲杈，双腕浴罢排吟叉。铜仙人犹泪似麻，此物自合埋黄沙。入土出土事堪嗟，当年何用珍斯耶。土浸晻□如绛霞，配以铜胆簪杂花。与沃精神汲井华，弗失其故兴怀遐。
咏汉玉辟邪
作者：弘历
朝代：清
体裁：古风

何来裸属名辟邪，大胸耀后如腾拿。周身璘玢绣土华，滍水疑出吉侯家。邪何曾辟翻滋奢，达观为尔兴咨嗟。
咏汉玉辟邪
作者：弘历
朝代：清
体裁：七言绝句

威仪汉室可思哉，兽号辟邪邪不来。弗共沧桑为变幻，大胸依旧守魁堆。
咏汉玉韘
作者：弘历
朝代：清
体裁：七言律诗

未烦磨琢中规轮，晁采云霞襞满身。在擘有缘逢巨擘，却珍无意得殊珍。每因廉泽思观德，讵止钩闿诩绝伦。比似佩环常不离，恒看佽手较来亲。
咏汉玉飞鱼佩是佩盖本为素璧因破其半玉人因材制为此佩然又不知经几百年矣辄成是咏
作者：弘历
朝代：清
体裁：古风

素璧本在炎刘前，非蒲非谷象月圆。入土血浸经千年，出土跌破非昔全。幸兹一半犹善完，玉人因材施雕镌。飞鱼作佩晁采鲜，是故何以知其然。凡深刻处脂质宣，平者依旧红晕殷。外匡内好可按看，灵鳞振甲疑跃渊。棱棱鬐鬣如嘘烟，朗山浪水疑信焉。李唐赐袋诚小旃，牧人入梦徵吉言。
咏汉玉鸠头方竹杖
作者：弘历
朝代：清
体裁：五言律诗

鸠头原汉玉，其杖早相离。配合扶老器，仍兹方竹枝。天然非刻削，介尔称携持。象叶坤六二，折旋常契思。
咏汉玉鸠杖
作者：弘历
朝代：清
体裁：五言律诗

刻玉为鸠杖，炎刘赐老民。古应习多见，今却作希珍。献处徒称瑞，抚时堪寓仁。健行权弗藉，置待倦勤辰。
咏汉玉鸠杖
作者：弘历
朝代：清
体裁：七言绝句

良玉其形刻以鸠，玢璘土浸自炎刘。例因京索曾为瑞，七十颐年赐仲秋。
咏汉玉鸠杖头
作者：弘历
朝代：清
体裁：七言绝句

丛薄曾称护京索，杖头饰以赐耆年。古今事有偶同者，喜鹊欲因比例焉。
咏汉玉鹅
作者：弘历
朝代：清
体裁：七言绝句

久于笔法玩羲之，曲项昂头意不羁。应识汉家旧风月，影娥池上伴曾谁。
咏汉玉龙尾觥
作者：弘历
朝代：清
体裁：七言绝句

玉觥一具椭而斜，朱襮千秋浸土华。较以和阗今作者，我心先得竟无差。
咏汉玉龙尾觥
作者：弘历
朝代：清
体裁：五言律诗

睟如复穆如，千载阅居诸。有刻无痕迹，中孚贯实虚。较之今罕有，惟与古相于。谓曰炎刘物，殊为顿置渠。
咏汉玉龙尾觥
作者：弘历
朝代：清
体裁：古风

视之有纹抚若无，制在三千年上乎。土华隐现璘璘铺，龙形蜿蜒风雷扶。觥哉谁议觚不觚，厚薄内外如一模，古人淳朴巧弗偷。工执艺事相去殊，人心世道纷吁吾。
咏汉玉龙尾觥
作者：弘历
朝代：清
体裁：古风

龙首衔觥当，龙尾贴觥身。三螭相蜿蜒，犹未具角鳞。追琢具古法，代古泯琢痕。而何出入土，乃复遭陆浑。因悟物太美，往往多遭迍。剥而弗失贞，是谓全以神。
咏汉玉龙首觥
作者：弘历
朝代：清
体裁：七言律诗

龙尾多看龙首鲜，似初九或是重乾。戒觥勿用同饕餮，刻体无妨现半全。珍此岁陈出炎代，非他年贡自和阗。玉河良质频曾仿，旧胜新惟器亦然。
咏汉蟠夔钟
作者：弘历
朝代：清
体裁：五言律诗

汉去周非远，器犹古制存。铣栾凫氏合，青绿卯金原。侈弇关柞郁，夔虬互吐吞。于斯缅礼乐，讵止报朝昏。
咏汉长生无极瓦头砚
作者：弘历
朝代：清
体裁：七言绝句

雀台较后未央邻，犹是檐头圆体真。欲问长生无极者，经营可识姓萧人。
咏汝窑瓶
作者：弘历
朝代：清
体裁：七言律诗

定州白恶有芒形，特命汝州陶嫩青。口欲其坚铜以锁，底完而旧铁馀钉。合因点笔意为静，便不簪花鼻亦馨。当日奉华陪德寿，可曾五国忆留停。
咏汝窑瓷枕
作者：弘历
朝代：清
体裁：古风

汝州建青窑，珍学柴周式。柴已不可得，汝尚逢一二。是枕犹北宋，其形肖如意。色具君子德，晬面盎于背。髺垦虽不无，穆然以古贵。今瓷设如兹，脚货在所弃。贵古而贱今，人情率若是。然斯亦有说，鲁论示其义。大德不踰闲，小德可出入。色润玛瑙油，象泯烟火气。通灵旁孔透，怡神平底置。我自宵衣人，几曾此安寐。
咏汝窑盘子
作者：弘历
朝代：清
体裁：七言绝句

赵宋青窑建汝州，传闻玛瑙未为油。而今景德无斯法，亦自出蓝宝色浮。
咏汝窑碗
作者：弘历
朝代：清
体裁：七言律诗

秘器仍传古陆浑，祗今陶穴杳无存。却思历久因兹朴，岂必争华效彼繁。口自中规非土匦，足犹钉底异匏樽。盂圆切已近君道，玩物敢忘太保言。
咏汤泉荷花
作者：弘历
朝代：清
体裁：七言律诗

水暖温泉兼候早，清和菡萏已敷荣。大官法驾崇朝返，中使新瓶秘殿呈。品自出尘无碍污，度堪引兴却难评。微嫌称是花君子，何必斐然欲速成。
咏沧洲趣
作者：弘历
朝代：清
体裁：古风

塞上艰致水，成湖自早年。岭颠塘半亩，则因凿蓄然。旱亦若井眢，雨亦如池渊。澍后偶来对，沧州趣澄鲜。触景悟为学，遑论枯于前。
咏法藏寺松
作者：弘历
朝代：清
体裁：五言律诗

法藏松最古，一株满院凉。盘拿张伞盖，苍翠逼衣裳。祗有青天覆，足教白日藏。笑他摩顶树，者个未能忘。
咏法藏寺盘龙松
作者：弘历
朝代：清
体裁：七言律诗

法藏盘龙何处寻，石墙东畔翠森森。腰撑涛泛匉訇响，鬣擘云翻惨淡阴。阅古依然阅今体，在田不屑在天心。何当九夏其根坐，摆脱尘情独朗吟。
咏洮石兰亭砚
作者：弘历
朝代：清
体裁：七言律诗

洮石虽然逊旧端，质佳亦得伴文翰。坐来贤主对嘉客，疑是羲之与谢安。讶抚画图原述晋，可知亭子得称兰。题斯景不一而足，摹帖永和每惭难。
咏浮水石
作者：弘历
朝代：清
体裁：五言律诗

磊磊涧中物，浮浮水上行。能因小制大，遂幻重为轻。岂是支机遗，犹非变木成。通灵缘得气，至理不须惊。
咏液池凫雁
作者：弘历
朝代：清
体裁：古风

匪因慕稻粱，亦弗虑矰缴。禽中大隐乎，液池寄所托。铩翮鹤立岸，垂涎凫雁乐。造物本无私，于何殊厚薄。烟波任翱翔，何异衡湘若。设为子路拱，三嗅应必作。
咏淳化轩庭梅
作者：弘历
朝代：清
体裁：七言律诗

春寒今岁勒花荣，淳化庭梅却发英。讶看舒风迎玉砌，悟因护暖罩毡棚。笑嬴盆树枯和菀，幻结山桃弟与兄。芳谱何须分次第，傥来七字偶摅情。
咏淳化轩庭梅二首一韵·其一
作者：弘历
朝代：清
体裁：七言绝句

庭梅自与盆梅异，谢却火攻何碍迟。犹忆昔年言理趣，显仁藏用会于斯。
咏淳化轩庭梅二首一韵·其二
作者：弘历
朝代：清
体裁：七言绝句

今年春冷因通闰，最早山桃亦放迟。却是庭梅具深意，送行几朵发英斯。
咏清凉石
作者：弘历
朝代：清
体裁：古风

清凉山中石，独以清凉名。享帚始何时，至今传其称。可知古德言，水不洗水曾。或云扛则动，以表其心诚。扛而或弗动，恧哉僧面赪。
咏清音斋前双古柏
作者：弘历
朝代：清
体裁：七言律诗

庭前双柏似排衙，却不鸣梢径入花。或步或舆閒有趣，为声为色静无加。以言泉石犹斯逊，了过筑琴漫彼誇。飒沓春风来座上，耳根忘处对槎枒。
咏温兰
作者：弘历
朝代：清
体裁：七言绝句

盈缶有孚气至呈，与梅同臭不争荣。楚辞设以春兰例，知尔应为欲速成。
咏温牡丹
作者：弘历
朝代：清
体裁：古风

亦是叶绿而花红，那资暖日与和风。奇松诡石对弗愧，似誇国色盘之中。盘之中固松石美，速成实藉下策耳。三十乃娶四十仕，田盘先生犹笑彼。
咏湖中雁诗用沈约韵效其体而反其意
作者：弘历
朝代：清
体裁：古风

孚卵出芦塘，长翼任翱翔。金嘴斜学月，素羽皓欺霜。鸥猜下渚侣，鱼避乘波光。梁藻欣堪唼，人字飞成行。徘佪不远去，即此是故乡。
咏澄泥仿唐石渠砚
作者：弘历
朝代：清
体裁：古风

澄泥易细不易坚，既坚而润斯为全。是在火候精陶甄，吴中近来得法便。奚必远溯吕翁传，石渠唐制兹肖焉。益毫起墨佐翰筵，用彰厥美摛文篇。
咏澄泥海岳砚
作者：弘历
朝代：清
体裁：古风

出陶虽非未央瓦，亦自七百年上下。视之如石黝而赭，持轻呵润真泥也。澄于绛县沙囊者，化脆为坚信神冶。海岳庵中老颠把，书画超凡似诚寡。何来文房佐儒雅，用缅伊人率欲舍。
咏澄泥玉堂砚
作者：弘历
朝代：清
体裁：七言绝句

尼山那出绛州沙，谁把澄泥认石差。设以斯文论精气，万年佑启实东家。
咏火井
作者：弘历
朝代：清
体裁：古风

羲之广异闻，火井欲具示。未曾读汉书，郡国志原备。博物称投烛，灭绝不复炽。赋注家火投，烂然照天地。一灭一云燃，定论终谁是。千秋纪载家，孰能免耳食。其实至今存，所秉阴精气。火阳而根阴，离为见周易。凿井如置产，恒引供烹饲。亦可用煮盐，盐井则别异。蜀有争产者，事闻问以悉。评理因志详，究竟非奇事。
咏灵珀
作者：弘历
朝代：清
体裁：五言律诗

松珀含灵气，仙葩幻有无。堪方萱茁砌，漫拟萐生厨。阳复渐成菀，阴生逐就枯。人心小天地，视此定何殊。
咏灵珀
作者：弘历
朝代：清
体裁：五言律诗

老珀千年阅，中含物象虚。菀枯诚有异，消息竟何如。内外化工契，团圞月体舒。本来却夥见，昔咏涉吹嘘。
咏煎盐者
作者：弘历
朝代：清

一历篷芦厂，载观盐灶民。樵山已遥远，釜海亦艰辛。火候知应熟，卤浆配欲匀。可怜终岁苦，享利是他人。
咏爆竹
作者：弘历
朝代：清
体裁：五言律诗

一线走金蛇，随风舞势斜。腾空为瑞气，落地是祥花。元旦延千喜，春雷响万家。声中四十字，手速八回叉。
咏爆竹
作者：弘历
朝代：清
体裁：七言律诗

轧轧平原冻草萌，却教非夏以雷鸣。春从和朗声中报，人在吉祥烟里行。仙木骈罗增气色，飞霙借助散瑶琼。东皇鼓吹连宵发，百福昌昌入凤城。
咏牡丹
作者：弘历
朝代：清
体裁：七言律诗

清和此处鼠姑时，南北暄寒异早迟。夏独让荷秋让菊，图真宜画咏宜诗。誉言富贵邻顿置，等度丰姿孰并驰。一著犹赢御园者，却无柳絮相殃之。
咏牡丹拟禁体
作者：弘历
朝代：清
体裁：七言律诗

叶概花姿天与真，松为好友石为邻。可知气韵饶群卉，肯以容华媚主人。蝶醉未醒风似麝，僧参初定月如银。凭轩不杂笙歌赏，恐使清标渐染尘。
咏牡丹禁体八韵
作者：弘历
朝代：清
体裁：七言排律

春雪既沾春雨连，麦牟禾黍渥恩骈。得教优惠群芳沐，特觉名花三月妍。岂弗杏桃答韶令，祗如曹桧是馀篇。香惟净飏风犹细，体本姚瀼露更鲜。自不言佳佳莫并，谁当绘画画难传。看来五色真迷目，拈处六通可契禅。此际渊明应忆菊，斯时茂叔那观莲。牡丹之爱宜乎众，兹亦人情我亦田。
咏犀角后赤壁赋杯
作者：弘历
朝代：清
体裁：七言绝句

探奇踞虎复登龙，月小山高景柏冬。腹稿一时成后赋，回看二客不能从。
咏猎骑玉韘
作者：弘历
朝代：清
体裁：五言律诗

巧匠呈新样，韘镌猎骑图。嘉其寓习武，殊彼祇追娱。原兔将联中，臂鹰如可呼。殷勤玉人意，老矣略惭吾。
咏玉人牧驼
作者：弘历
朝代：清
体裁：古风

茂陵刘郎志吞胡，匠肖胡产琢㻬琈，用志弗忘置座隅。千年出土双峰孤，如闻鸣�过塞途。金铃缋罽何须渠，配以司牧事例朱。试问氏族奚答诸，是人姓李非姓苏。
咏玉刻蹲虎韘
作者：弘历
朝代：清
体裁：七言绝句

刻虎钩弦用挽弓，于菟安得负嵎丛。因之心渴桓桓者，亦欲干城入彀中。
咏玉尺
作者：弘历
朝代：清
体裁：七言律诗

弗盈今尺盈周尺，总觉犹输寸所长。宝鼎仙人咏李白，襄城县令拟刘方。辉辉不露截肪质，沕沕全藏浸土光。偶抚直方别有契，问谁佳句称斯量。
咏玉尺
作者：弘历
朝代：清
体裁：五言律诗

虞帝协时日，周王相土年。德惟拟君子，度岂藉真仙。人是赵延吉，乐惭荀颍川。量盈雪同色，呈瑞谢家篇。
咏玉托子永乐脱胎茗盂
作者：弘历
朝代：清
体裁：古风

托子古玉沧桑阅，茗盂永乐传胎脱。一脆一坚殊不伦，相资合体诚奇绝。轻于宋定薄于纸，炙手微嫌茶汤热。置之托子温须臾，适用酌中品芳洁。试想卢仝陆羽辈，安能以此领茶悦。既笑二子或逢斯，掉头弗顾应罢啜。
咏玉桃杯
作者：弘历
朝代：清
体裁：古风

洞彻光明莹，曾闻方朔探。欲希玉井洗，快意食芳甘。带叶露华新，承浆介祉春。琼瑶真得报，精意想风人。
咏玉炉
作者：弘历
朝代：清
体裁：古风

伊谁割璞为磨锼，蟠夔直纹制从周。博山应薄遗炎刘，肯教甲煎艳香留。宝兹韫德兼刚柔，虹光十丈屋梁浮。
咏玉熊
作者：弘历
朝代：清
体裁：五言律诗

运睛善缘立，吐舌欲䑙舚。本是翠微守，莫言紫褥鬑。珍惟荆客识，祥叶太人占。特达深资处，和丸绩学潜。
咏玉熨斗六韵
作者：弘历
朝代：清
体裁：五言排律

斗熨犹看玉，炉盛早失金。无当艰置醴，有柄足申襟。兰阁粉香伴，柏城血色侵。可贪仍出土，将执孰停针。亚父难为撞，谪仙未许斟。李浑遗文帝，藉用表坚心。
咏玉牛
作者：弘历
朝代：清
体裁：七言绝句

斲玉居然此卧牛，俗工誇巧作笼头。亟教磨去适其性，弘景高情可悟不。
咏玉环
作者：弘历
朝代：清
体裁：五言律诗

出璞知何代，为环见此珍。同心连翠纽，映手叠文鳞。圭璧思君子，金兰结好宾。玉工言似是，几误楚荆人。
咏玉环
作者：弘历
朝代：清
体裁：五言律诗

象天含动静，秉地具柔刚。赐得孤臣喜，游中达士狂。浑然去圭角，穆若谢章相。无数唐宫艳，华腴正不妨。
咏玉琢五老屏
作者：弘历
朝代：清
体裁：七言绝句

相与观河俯绿漪，首山河堵讶谁知。刻成设问年久近，应共昭华琯献时。
咏玉石子竹如意
作者：弘历
朝代：清
体裁：七言绝句

玉为芝朵竹为柄，石子尤称品最良。恰似端溪宋时砚，指挥雅可佐文房。
咏玉石子竹如意
作者：弘历
朝代：清
体裁：古风

石子产玉河，其质胜产陆。天然土气润，璘玢绛文缛。以为如意朵，初日莲出浴。其柄宜用何，自宜渭川竹。
咏玉石子竹如意
作者：弘历
朝代：清
体裁：七言绝句

石子囫囵弗琢雕，竹为柄缉素丝条。那堪持用珊瑚击，合赠摄山僧绍寮。
咏玉碗
作者：弘历
朝代：清
体裁：七言律诗

昆冈孕瑞产精瑜，岁以为常贡外区。作器真看凝素液，宜人惟是发华腴。抚辰用惕民犹水，取象宛呈震仰盂。大白从来凛戒旨，赐茶广殿乃时须。
咏玉茶碗
作者：弘历
朝代：清
体裁：七言律诗

于阗何必购奁环，通贡薄来每厚还。保定不期致远域，琢磨亦复藉他山。示祯碧落星辰表，延喜明廷樽俎间。漉雪浮香真恰当，思推解渴福区寰。
咏玉韘
作者：弘历
朝代：清
体裁：五言律诗

何年玉画轴，佽手中规轮。可用资三获，宁称挽六钧。取材率因旧，得句亦从新。比似苏公砚，犹然愧古人。
咏玉韘
作者：弘历
朝代：清
体裁：五言律诗

和阗产美玉，制韘琢磨为。佽手仍今日，从心愧昔时。中窥望月满，外晕矞云披。寓意摛新藻，御之无射思。
咏玉韘
作者：弘历
朝代：清
体裁：五言律诗

嘉哉延喜质，刻以辟邪形。力引乌号角，飞催赤羽翎。心平斯体正，武纬亦文经。金砺旃磨镜，相资视此铭。
咏玉韘
作者：弘历
朝代：清
体裁：五言律诗

廉贞质资古，温润制依今。闿体恒随手，剖微在正心。艺惟重绳武，志讵为从禽。三复车攻什，浅言义寓深。
咏玉韘
作者：弘历
朝代：清
体裁：五言律诗

牙角徒传古，璆琳复见兹。虚中离象卦，圆外月盈规。讵止佩环用，兼成弓矢资。谁能连命中，差不愧瑰奇。
咏玉韘
作者：弘历
朝代：清
体裁：七言律诗

缮人规制玉人为，彄沓闿抨是所资。不称每羞童子佩，如磨常忆武公诗。㡳须象骨徒传古，恰似琼琚匪报兹。于度机张慎省括，温其德美信堪师。
咏玉马
作者：弘历
朝代：清
体裁：五言律诗

美玉与良马，都称乾德为。琢磨成特达，筋骨自权奇。何必施鞍勒，天然伏虎罴。风人咏空谷，体物引遐思。
咏玉驼
作者：弘历
朝代：清
体裁：七言绝句

拳足昂头曲肖奇，土华璘缛卯金遗。讵同唐帝过街日，疑共明君出塞时。
咏玉鸠头方竹杖
作者：弘历
朝代：清
体裁：七言绝句

玉相方竹鸠为式，助步他年待尔能。欲善事先利其器，及今制此亦云应。
咏玉鹅
作者：弘历
朝代：清
体裁：七言绝句

形肖还看色无二，山阴道士乍空笼。此鹅方称此为玉，凉带红罗那许同。
咏玉鹊
作者：弘历
朝代：清
体裁：五言律诗

公输逞奇巧，方朔识晴阴。恰似来员峤，非同集泮林。羽辉真拟玉，音吉式如金。绎咏他山石，风人寓义深。
咏王渊秋塘立鹭
作者：弘历
朝代：清
体裁：七言绝句

秋水芙蓉柳叶稀，横柯鹭立独忘机。再斯可矣昨吟卷，减一难参思所依。
咏玻瓈窗
作者：弘历
朝代：清
体裁：五言绝句

树摇风不到，昼静暑如逃。视远浑无碍，观空徒尔劳。
咏珂马声
作者：弘历
朝代：清
体裁：七言律诗

紫陌喈喈报曙鸡，蟾光欲傍露盘低。九天阊阖葳蕤启，百辟冠裳鹓鹭齐。鸾步引声锵玉佩，槐街奏响散银蹄。何人待诏长安舍，剪烛抽毫细品题。
咏瓶中新荷
作者：弘历
朝代：清
体裁：七言律诗

玻璃瓶子蒜头粗，绰约新荷插几株。帘幕风轻香欲送，几筵光净澹如无。乍疑仙子垂文履，不数冰心在玉壶。爱煞虚明表里彻，书窗坐对足清娱。
咏瓶中蜡梅
作者：弘历
朝代：清
体裁：七言律诗

腊月舒芳号腊梅，谁教金瓣斗春台。菀枯省识偶然耳，名实相符鲜矣哉。纵胜温花资暖室，已输冰蕊傍寒隈。从今拟改嵇含疏，不及韩湘火里栽。
咏瓶中蜡梅
作者：弘历
朝代：清
体裁：古风

蜡梅腊月开，得名所以乃。朔地节候迟，顿使花信改。宿雪封腰支，和飔绽蓓蕾。香后坞旁桃，荣共溪边䈚。花师并无藉，春风则有待。名实不相称，知音幸勿罪。
咏瓶梅
作者：弘历
朝代：清
体裁：古风

盆梅不计月，迟早由花师。庭梅资土植，南早北开迟。静怡轩前花，季春始逢之。今岁节气早，仲月即见斯。而适启巡跸，略惜孤花期。海子近京都，簪瓶呈数枝。冬春雨雪沾，精神益革滋。朵大乃异常，远闻香气披。苟尝其一脔，鼎味都可知。独欠未倚树，亲切全体窥。幽韵则已探，斐然兴吟词。
咏瓷挂瓶
作者：弘历
朝代：清
体裁：五言律诗

依然胆搥式，却异汝官珍。动挈路搴秀，静悬屋盎春。制惟日趋巧，道不易还淳。红紫随时阅，何曾著点尘。
咏画笋·其一
作者：弘历
朝代：清
体裁：六言诗

望星犀角形寓，惊雷象齿文生。莫讶嶷嶷寸许，琅玕拔地云横。
咏画笋·其二
作者：弘历
朝代：清
体裁：六言诗

蓦忆韬光径幽，绀乳万玉修修。仿佛依根斸得，犹看箨嫩粉留。
咏痕都斯坦古玉瓢
作者：弘历
朝代：清
体裁：古风

痕都玉器来已夥，似兹旧物诚罕睹。制既朴雅非华嚣，质亦浑然穆而古。瓠可酌水斯象之，细腰大腹如剖腑。皮略为瓣疑就模，柄孔穿绳便携取。瓢饮由来古所称，而彼那知颜与许。喀吗琢为眉哩用，战猎佩之随步武。贲来中国两无藉，数典难寻周玉府。宣和刻印非所云，建初脱粟俭堪祖。文房真称伴清吟，偶用辄因怀杜甫。
咏痕都斯坦古玉碗
作者：弘历
朝代：清
体裁：七言律诗

古玉痕都亦有之，土花繁缛制尤奇。由来入絮同中外，终致肆筵可慨思。数出瓣擎花各种，两分耳吐蕾双垂。围三径一逾周尺，念在盂圆鉴在兹。
咏痕都斯坦四照花玉洗用汉乐府相和歌体·其一
作者：弘历
朝代：清
体裁：古风

花开四照东，扶桑旭映红。千葩将万卉，头踏领春风。花开四照南，生意芳蕤含。迦叶底微笑，拈处示瞿昙。
咏痕都斯坦四照花玉洗用汉乐府相和歌体·其二
作者：弘历
朝代：清
体裁：古风

花开四照西，细叶扶柔荑。设拟鹊山种，佩之应不迷。花开四照北，如脂好颜色。贮水问何宜，惟宜八功德。
咏痕都斯坦小玉合
作者：弘历
朝代：清
体裁：五言律诗

昆峤产琼琪，良工精琢之。烂然七宝聚，斐君五花披。漆制徒传古，金镂讵足奇。南山蓝玉合，雅似李家诗。
咏痕都斯坦所制玉盂
作者：弘历
朝代：清
体裁：五言律诗

和阗产良玉，追琢乏工为。却赖痕都制，有过茂苑奇。足承花四发，耳缀朵双垂。言念水圆喻，敕几益慎之。
咏痕都斯坦水孟
作者：弘历
朝代：清
体裁：七言绝句

连蒂瓜为盛水盂，柄如曲项肖鹅颅。于思岂读右军传，解助墨池笔阵图。
咏痕都斯坦海棠式玉杯
作者：弘历
朝代：清
体裁：五言律诗

痕都水磨工，精巧信难穷。产自昆崙衍，鬻今京国通。薄过刻片楮，轻喻举毛鸿。尤物可辞咏，咏还滋愧衷。
咏痕都斯坦满尺玉盘
作者：弘历
朝代：清
体裁：七言律诗

考工未藉玉人为，万里从风贡自驰。巧匠由来琢喀吗，金神曾是守熏池。规圆外复出瓜瓣，尺满中仍结�蕤。不宝华嚣宝献善，王孙圉语廑吾思。
咏痕都斯坦玉双环碗
作者：弘历
朝代：清
体裁：五言律诗

规是圆之至，千秋中外传。双环肖内地，一碗本西天。好恶可不慎，琳琅亦待镌。他山怜彼石，为错孰知焉。
咏痕都斯坦玉墨瓶笔室
作者：弘历
朝代：清
体裁：七言律诗

削木中书拟管城，横行却向左而行。宛看琢玉成笔室，更介为瓶贮墨卿。点染誊章工述事，取携凑便恰怡情。非珍新样兼精玖，用识同文异献荆。
咏痕都斯坦玉壶
作者：弘历
朝代：清
体裁：五言律诗

缤纷花叶翻，水磨制婴垣。细入毛发理，浑无斧凿痕。冰心欣可在，仁色表斯温。典雅司空品，买春且漫论。
咏痕都斯坦玉瓜瓣饮器
作者：弘历
朝代：清
体裁：五言排律

天方瓜样夥，此器肖瓜形。瓤讶留斯白，皮宁藉彼青。一花承妥帖，五瓣列匀停。贮水郑门市，擎□裴驿亭。种疑召家圃，泣匪楚王庭。绵瓞虽徵雅，宾夷亦惕经。
咏痕都斯坦玉瓿
作者：弘历
朝代：清
体裁：七言律诗

荷柄曲擎一朵花，旁生两蕾致堪挐。琢由西海如甊瓿，制弗东周有虺蛇。栗缜圆雕粲瑶蕊，发丝微起尚琼华。奇珍不胫还常至，空谷白驹叹转遐。
咏痕都斯坦玉盂制出月邦贡来葱岭抚碧琳之温润搴芳艾之葳蕤腴琢连城阆圃宜承晞露花开四照善卷正艳秋阳惟置盂取义乎益安而铭器寓怀于非宝
作者：弘历
朝代：清
体裁：七言律诗

四出形如秋海棠，叶翻双耳执承浆。琼英那许熏池守，垂草当生敖岸阳。冷语哗嚣漫致诮，温容沕穆自含光。泰西制岂能知古，喻水休论圆与方。
咏痕都斯坦玉盘
作者：弘历
朝代：清
体裁：五言律诗

初琢继磨细，花攒叶簇精。目原睹其叠，手乃抚之平。表里都圆洁，色形若混成。新疆岁贡果，三品恰宜盛。
咏痕都斯坦玉盘
作者：弘历
朝代：清
体裁：五言律诗

昆峤产瑶琳，泰蒙每献琛。薄来虽厚往，不宝恧攸箴。跗鄂承还叠，英华灿且沈。锦囊珍什袭，可复忆云岑。
咏痕都斯坦玉碗
作者：弘历
朝代：清
体裁：五言律诗

截肪出泰冒，制碗自痕都。形色双合相，磨砻了似无。叶翻含蕾耳，瓣发抱花趺。通道恒来贡，怀柔义廑吾。
咏痕都斯坦玉碗
作者：弘历
朝代：清
体裁：七言律诗

水磨痕都制异常，原从规以得圆匡。一轮涌作虚中朗，百瓣分披向外香。两耳擎来花叶具，双环垂出净娟光。卌年前鲜见尤物，幸处仍兼愧不当。
咏痕都斯坦玉碗
作者：弘历
朝代：清
体裁：古风

璞韫昆山，镂传印度。卷芳茎而环耳，攒花缬以承趺。晶莹一规，允彼良工巧琢，瑑萦五字，嘉兹宝器。恒来西昆率产玉，良匠出痕都。楮刻异三载，水磨成百瑜。制精画难比，器钜执如无。不宝非求彼，频来却惭吾。
咏痕都斯坦玉碗
作者：弘历
朝代：清
体裁：七言律诗

良球本是出昆墟，中器成珍亦鲜如。巧制水磨贻喀吗，羞称吴匠富专诸。羊脂比色脂嫌腻，楮叶方轻叶欠疏。精玩弗求乃频致，每因擎用率惭予。
咏痕都斯坦玉碗
作者：弘历
朝代：清
体裁：五言律诗

良璆出大蒙，山石那须攻。省力资水磨，精镌本鬼工。式成瓜列瓣，气吐草垂虹。曾未三朡伐，贡原西旅同。
咏痕都斯坦玉花簇盂
作者：弘历
朝代：清
体裁：七言律诗

一朵琼花千瓣披，围承细叶却无枝。考之芳谱名弗识，来自遐方制实奇。抚不手留融内外，问那意想发葳蕤。端详无可施镌处，檀几平犹称泐词。
咏痕都斯坦玉茄水□
作者：弘历
朝代：清
体裁：七言律诗

一握垂垂似白茄，根犹带叶背依花。蜀人谩讶以为藕，齐相休称不削瓜。冬日饮汤夏日水，抚之无迹视无瑕。几回吟咏还增愧，毁椟难闲典守邪。
咏痕都斯坦玉蛤蜊水舀
作者：弘历
朝代：清
体裁：七言律诗

形如蚌壳乃圆其，作器宛资挹注兹。汉史略殊真腊献，说符却似宋人为。毫芒繁泽轻于叶，背面浑成腴若脂。设拟方诸取明水，由来与月共盈亏。
咏痕都斯坦玉镫檠
作者：弘历
朝代：清
体裁：五言排律

远域逮西瀛，崇昆产翠琼。省工有水磨，巧匠作镫檠。那更称银烛，雅宜灿玉瑛。趺承盘一具，柄置盏双撑。致芴层翻叶，昂藏独挺茎。宁誇高七足，真足重连城。善市由他致，频来亦自惊。似兹供继照，藉可赞离明。
咏痕都斯坦玉鱼
作者：弘历
朝代：清
体裁：五言律诗

痕都精制器，盘碗见多馀。琢玉样呈别，梦鱼巧识初。分无形迹露，合任泳游嘘。设欲远方寄，此中应置书。
咏痕都斯坦白玉杯
作者：弘历
朝代：清
体裁：七言律诗

痕都捞玉出河滨，水磨磨成制绝伦。百瓣细攒稳承足，双葩夹辅巧持唇。琼瑶自古来西域，精致而今胜玉人。不以饮醪以啜茗，戒哉恶旨久书绅。
咏痕都斯坦白玉杯六韵莹比截肪薄疑镂翼质轻且美五铢机若仙成制巧而精十合规由神运磨水既泯兹圭角贮冰自彻彼中边徕远足珍咏怀非宝
作者：弘历
朝代：清
体裁：五言排律

稷翼出奇质，良工心运灵。作杯成照世，映斗见明星。耳叶翻而拱，身花匀且停。磨砻泯楞角，攒簇锁珑玲。在手疑无物，定睛知有形。自应生穆瀣，那可酌湘�。
咏痕都斯坦白玉益寿壶
作者：弘历
朝代：清
体裁：七言律诗

菊泉益寿传佳话，孰谓痕都识琢锼。中国久经声教讫，殊方应许宝珍售。擎如无物思难措，抚实有华手不留。双朵翻垂作嘉鋬，略如述古伴周卣。
咏痕都斯坦白玉碗
作者：弘历
朝代：清
体裁：五言律诗

懿此婴垣玉，出惟羭次山。色真胜霜雪，器岂类钗镮。设贡岐周际，应陈琬琰间。车磲定何物，八斗费言艰。
咏痕都斯坦盈尺碗十二韵
作者：弘历
朝代：清
体裁：五言排律

度尺盈周尺，贡珍果国珍。潜光焕山泽，垂棘映星辰。美质出龙首，良工造罽宾。流离传汉史，琬琰赋唐人。径一绳引直，围三规中循。钉心含萼簇，分瓣布英匀。列宿都拱北，四时原始春。雨风占异好，尊斝可同陈。背面胥环抱，英华复朴淳。人工天巧夺，理寓器呈恂。脂白鲜他比，水圆切已频。如何不胫者，万里此重轃。
咏痕都斯坦盈尺碗叠辛丑旧作韵
作者：弘历
朝代：清
体裁：五言排律

廊庙自有宝，端惟席上珍。弼予紏愆谬，赞化协星辰。讵曰诸员备，宁誇万国宾。何来盈尺碗，制自远瀛人。丰剑依前偶，合珠联旧循。宿分廿八妥，位占四方匀。妙理未闻古，鸿工总发春。璿玑调橐籥，玉律代新陈。晁彩英而素，葆光丽且淳。对增心穆穆，仰似德恂恂。欲咏仍惭叠，言捐又惜频。不招还不拒，商贾任其轃。
咏痕都斯坦碗八韵
作者：弘历
朝代：清
体裁：五言排律

又咏痕都碗，珍斯愧在斯。双宁祗称珏，圆实中于规。泰冒泰濛出，磨砂磨水治。精难措其手，妙已过乎思。薄讶蝉无翼，腴真羱有脂。上葩下叶拥，左珥右珰垂。大白殊史句，盂方异子辞。题成袭而置，笑此属何为。
咏痕都斯坦祥花罐
作者：弘历
朝代：清
体裁：五言排律

天方出水磨，昆玉入金镌。刻楮半分薄，中规一握圆。具当还具盖，工鬼更工仙。抚不留手迹，精惟用意专。叶疑风动袅，花想露承鲜。土浸微存锈，彼经千百年。
咏痕都斯坦绿玉瓜瓣水舀
作者：弘历
朝代：清
体裁：五言律诗

瓜皮色已奇，瓜瓣制犹宜。彼此殊难辨，幻真因可思。灵川应未画，若水却成诗。岂弟思君子，嘉哉挹注兹。
咏痕都斯坦绿玉碗
作者：弘历
朝代：清
体裁：五言律诗

分瓣呈十出，中规总一圆。叶翻双耳执，朵缀两胎卷。翠韭为色润，攒花承足鲜。方诸荐明水，曾握大宛仙。
咏痕都斯坦绿玉碗
作者：弘历
朝代：清
体裁：七言律诗

淡以水方浓以韭，淡浓之际晕交并。双垂作蒂如含果，六出为花不离琼。丰杀茎柯从节度，毫芒不鄂悉分明。专诸巷里精工者，三舍真当退避行。
咏痕都斯坦花玉匜质擅山辉工成水磨柎攒萼叠郦泉益寿之花鋬曲流长周家永祜之制致洁用宜注水迎年得兆乞浆万里译重�贤铭代
作者：弘历
朝代：清
体裁：五言律诗

奇制天方器，雅同周代匜。四环可提系，一鋬称携持。抚外影瞻内，花擎叶反披。密无镌泐处，简咏五言诗。
咏痕都斯坦花瓣碗
作者：弘历
朝代：清
体裁：五言律诗

罽宾巧雕刻，其地近痕都。制碗圆而椭，抚形有若无。开花自分瓣，缀叶更承趺。宜赠青莲李，兰陵琥珀沽。
咏痕都斯坦荷叶杯
作者：弘历
朝代：清
体裁：五言律诗

四叠团荷叶，双牵长艾枝。制非出华夏，巧实胜般倕。抚处不留手，琢时那搆思。旅獒垂法语，三复略惭斯。
咏白玉云龙如意
作者：弘历
朝代：清
体裁：五言律诗

八卦乾为玉，六爻均象龙。他山资石错，出岫见云从。那肯珊瑚击，堪欣声气逢。固知如意好，自度在严恭。
咏白玉云龙如意
作者：弘历
朝代：清
体裁：古风

和阗之玉长逾尺，曲首琢作如意式。何不为圭或为璧，薄古趋今人情适。司教化源抑谁责，弗言则已言则恧。乾为玉象龙为德，云乃从之蔚光泽。龙守其珠鬐奋戟，纬萧欲锻具达识。
咏白玉如意
作者：弘历
朝代：清
体裁：七言律诗

俗样都教铲削之，本来玉貌净真披。鄙哉厚薄为贵贱，信矣朴淳胜巧奇。入目方堪号如意，忘言得以引清思。设还絜矩论文体，却喜昌黎有正辞。
咏白玉如意
作者：弘历
朝代：清
体裁：七言律诗

俗琢翻增恶状披，譬如不洁冒西施。庸工弄巧堪厌矣，一例加磨俾去之。留玷图其斤两重，祛瑕全此瑾瑜姿。不论美恶论厚薄，欲笑陶朱未审思。
咏白玉如意
作者：弘历
朝代：清
体裁：五言律诗

入图宜上士，著句合初韶。俗样祛多饰，良材果不雕。指挥资语代，温润觉神超。设曰徵如意，所希旸雨调。
咏白玉如意
作者：弘历
朝代：清

和阗供岁供，制器玉工闲。虽曰来之易，能忘获以艰。新年符吉兆，代语得心闲。永愿洗兵马，休言致白环。
咏白玉如意
作者：弘历
朝代：清
体裁：五言律诗

和阗供岁贡，制器玉工闲。虽曰来之易，能忘获以艰。新年符吉兆，代语得心閒。永愿洗兵马，休言致白环。
咏白玉如意
作者：弘历
朝代：清
体裁：古风

意实�于心，以应理与事。是即所为如，于我原皆备。而何曲琼者，乃亦名如意。莫识其所始，以为代语制。吉语徵新春，无非祝农瑞。温树积甘玉，把映色同粹。忆彼上农夫，安从知此器。
咏白玉如意
作者：弘历
朝代：清
体裁：五言律诗

水玉出河中，品高制亦工。执尤宜岁首，咏祗祝年丰。讵比华嚣玩，犹存朴素风。年年如意者，绥屡愿原同。
咏白玉如意
作者：弘历
朝代：清
体裁：五言律诗

玉已石中珍，白尤色里纯。执之应首祚，迓以兆新春。捷报应即至，屡绥幸每均。和阗连岁贡，岂厌薄来频。
咏白玉如意
作者：弘历
朝代：清
体裁：五言律诗

盈尺和阗玉，良工琢曲琼。惟坚待为错，曰白自含英。底藉公孙辩，还嗤惠子鸣。指挥供代语，静默足沈情。
咏白玉如意
作者：弘历
朝代：清
体裁：五言律诗

良玉今来夥，公私胥取资。量长已逾尺，揣色乃如脂。代语指挥便，从心左右宜。求诸道非道，尹诰更堪思。
咏白玉璧
作者：弘历
朝代：清
体裁：七言绝句

仍是如脂色不渝，虞卿所赐或然乎。却殊墨翟悲丝染，坚白天然岂受涂。
咏白玉素如意
作者：弘历
朝代：清
体裁：五言律诗

玉乃白斯贵，制尤素是珍。弗施华藻饰，足尚琢追淳。赠也宜僧绍，击哉鄙季伦。设云祝如意，意以孰为因。
咏白玉素如意
作者：弘历
朝代：清
体裁：古风

白色已标素，曰素非重儓。世降人心巧，争奇炫新裁。曾谓玉之厄，孤负球琳材。侵寻至如意，种种增华乖。开士指挥物，岂宜如是哉。概令斲其雕，返朴还厥胚。乃合代语器，起予商也该。
咏白玉谷璧
作者：弘历
朝代：清
体裁：五言律诗

古时白玉璧，率被土华侵。此独留本色，因何全至今。鄙哉较厚薄，幸矣免升沉。原自无瑕掩，浑然契素心。
咏白玉谷璧
作者：弘历
朝代：清
体裁：七言绝句

幽圹弗曾伴土封，如脂犹是昔年容。白珩非宝斯为宝，多谷名因瑞在农。
咏白玉鸠头
作者：弘历
朝代：清
体裁：七言绝句

汉玉鸠头此肖为，扶携他日待相随。虽今步履全无藉，豫立中庸有训辞。
咏白莲
作者：弘历
朝代：清
体裁：七言律诗

银为世界玉为台，藕是西池阿母栽。不染污泥空岂染，那裁锦绣练斯裁。雅宜绿叶高低衬，每与红葩隔别开。看到色香清净处，直称六月水中梅。
咏白鹰
作者：弘历
朝代：清
体裁：七言律诗

归顺重来入觐班，白鹰为献擎绦环。素翘图瑞有禽表，竦翮凌虚万里间。班史休誇一雉赋，周王或异四狼还。怀柔西北猷粗具，戢靖金川计正艰。
咏白鹰科尔沁达尔汉亲王策旺诺尔布所进命郎世宁图之并成是诗
作者：弘历
朝代：清
体裁：五言律诗

苍固其恒耳，素诚罕遇之。底须悲易染，真可用为仪。祥拟葛家语，灵方班氏诗。亦当想凌厉，其柰绊环羁。
咏盆中佛手
作者：弘历
朝代：清
体裁：七言绝句

一指天龙孰与俦，却教糟粕至今留。争如满树黄金相，移得江陵八月秋。
咏盆中天竹子
作者：弘历
朝代：清
体裁：七言律诗

叶簇青青子绽红，三馀幽伴小斋中。丰姿艳结珊瑚穗，节干清标筠箨丛。斜拂炉烟云作带，微分阶雪玉为笼。肯教鼻观轻恭破，月满寒窗霜满空。
咏盆中天竺子
作者：弘历
朝代：清
体裁：七言律诗

垂垂朱实映钩帘，恰喜阳和折竹占。乾闼可犹思旧土，含章未许擅重檐。名兼淇澳琅玕美，香逊湘妃水月纤。数尽珊瑚百八子，不闻闻处悟楞严。
咏盆中小菊
作者：弘历
朝代：清
体裁：五言律诗

最爱东篱种，移陪净几芳。亚盆舒冷艳，擢秀先重阳。辞圃霜羞傲，窥帘蝶任忙。花师能位置，偏称小松旁。
咏盆中水仙·其一
作者：弘历
朝代：清
体裁：七言绝句

斜临文石笑依梅，一室居然汉水隈。窗影新蟾姿更好，却疑丛下素姝来。
咏盆中水仙·其三
作者：弘历
朝代：清
体裁：七言绝句

难辨江南江北春，信风一度一番新。维摩室里无堪著，朵朵天花自著身。
咏盆中水仙·其二
作者：弘历
朝代：清
体裁：七言绝句

雪肌玉质只如然，漫道传神赖孟坚。设使女夷容借问，谁于卉里合称仙。
咏盆中水仙·其四
作者：弘历
朝代：清
体裁：七言绝句

色香净处合天倪，恰喜清风潇洒之。留得前年春意在，绿窗银烛觅吟时。
咏盆中温牡丹
作者：弘历
朝代：清
体裁：七言律诗

速较清和迟较腊，圃师剪拂竞天工。谁云春色让凡卉，早见花王绽惠风。绿藓铺盆欣映朵，黄蜂隔户讶迷丛。会看秾丽堂堂过，下策何须更火攻。
咏盆中温牡丹·其一
作者：弘历
朝代：清
体裁：七言绝句

才破青韶未匝旬，盆中烂漫火催春。女夷应不禁萧寞，故遣花王馈岁新。
咏盆中温牡丹·其三
作者：弘历
朝代：清
体裁：七言绝句

月想丰姿霞想烘，重帘不畏妒花风。韩湘纵是饶仙术，枝上应无两度红。
咏盆中温牡丹·其二
作者：弘历
朝代：清
体裁：七言绝句

堂堂镂瓣叶娑娑，好处惟应唤奈何。尔许春光回照处，文筵重得晤东坡。
咏盆中牡丹花
作者：弘历
朝代：清
体裁：七言律诗

亚盆初绽鼠姑芽，映座浓添几朵霞。帘幕未招游客骑，芳菲待报午蜂衙。不须富贵丛中闹，却爱萧疏静处嘉。九十春光应护惜，花师莫漫䟎韶华。
咏盆卉二种一韵 其一 香片梅
作者：弘历
朝代：清
体裁：五言律诗

孤山浮动韵，香片是谁名。古格自无改，新题那识荣。分当守南泽，畴料伴西清。不胫原堪致，伊人系我情。
咏盆卉二种一韵 其二 黄山松
作者：弘历
朝代：清
体裁：五言律诗

一种龙鳞干，黄山独擅名。尚携峰石瘦，也傍窖花荣。尺寸凌云势，冰霜彻骨清。向南瞻故峤，能不缱遐情。
咏盘中佛手
作者：弘历
朝代：清
体裁：七言绝句

闽南塞北地非隔，秋实春华体不分。无定相中常定相，旃檀风绕吉祥云。
咏相风
作者：弘历
朝代：清
体裁：古风

长綄系鸡羽，五两古所称。后人善增华，易以金凤形。金凤或失重，五两或失轻。于今用绢囊，动静随风呈。转旋利觇候，取携便行程。每因廑稼穑，恒以占阴晴。竿头自止息，那识对者情。
咏砚墨刘源者康熙初年间人也内府藏所制博古墨有以砚为式者因题句
作者：弘历
朝代：清
体裁：七言律诗

固因磨墨有陶泓，砚也何来即墨卿。新样非关誇手巧，别裁可识寓思精。必偕出处犹为远，相忘主宾莫与争。声应气求求应在，研来合相祇天成。
咏碧玉射鹿韘
作者：弘历
朝代：清
体裁：七言绝句

多年射鹄不曾为，马上犹能佽用之。喻色设如誇韭叶，获生炙股正相宜。
咏禁中红叶赋得霜叶红于二月花
作者：弘历
朝代：清
体裁：七言律诗

寥天爽气到枫宸，恰有霜枝点缀新。色借花栏红乍染，影依玉砌冷初匀。郁森未许游蜂集，绚烂还教宿鸟驯。更喜西成逢稔岁，万家雨露沐阳春。
咏离合玦
作者：弘历
朝代：清
体裁：五言律诗

一片如半月，剖为两片谁。离虽成玦各，合本若环规。返绝久非藉，沧桑全亦奇。别中恒得聚，适可引吟思。
咏秋声赋玉韘
作者：弘历
朝代：清
体裁：七言绝句

王人巧意事雕镂，写出欧阳声赋秋。著手无他多叹息，木兰喜听鹿呦呦。
咏竹刻三友笔筒
作者：弘历
朝代：清
体裁：七言绝句

吮毫书壁咏盘龙，二老傍观喜相逢。写应求无刻画迹，不留名处识三松。
咏竹刻寒山拾得笔筒
作者：弘历
朝代：清
体裁：七言绝句

偶而明白偶而痴，饶舌丰干夫岂知。试问何时放下帚，众生心各扫清时。
咏竹刻笔筒
作者：弘历
朝代：清
体裁：七言绝句

翠蕉绿竹各分刊，简易其中却见艰。爱此虽然同玩物，未离翰墨咏游间。
咏竹垆
作者：弘历
朝代：清
体裁：五言律诗

惠山传雅制，嶰谷饬良材。古拟蟠夔鼎，华羞翠羽罍。试煎泉味永，静对道诠该。消渴宜摛藻，何人司马才。
咏竹如意
作者：弘历
朝代：清
体裁：五言律诗

劲节发贞根，绕身枝是孙。难寻出没迹，可代指挥言。爱此筼筜质，无他刀斧痕。天花李颀咏，未足望斯藩。
咏竹柄玉石子如意
作者：弘历
朝代：清
体裁：古风

竹柄出湘沅，相和阗玉子。会合石与筠，其隔逾万里。两本不相谋，一宛聚于是。有意无意乎，谁解如之旨。
咏竹柄玉石子蟠桃如意
作者：弘历
朝代：清
体裁：七言绝句

老坑子石宋时珍，此玉捞从玉水滨。天女散无著摩诘，㳯妃共可友龙宾。
咏竹根钵
作者：弘历
朝代：清
体裁：五言律诗

干云忆箨丛，成器伴花宫。翻以地辞故，因之寿莫穷。能为雨霢霂，曾漏月朦胧。设遇烧香咒，青莲定茁中。
咏米芾螽斯瓜瓞砚
作者：弘历
朝代：清
体裁：七言绝句

质贞润复制精奇，两面胥堪受墨宜。既盛既绵珍宝晋，周南大雅意兼斯。
咏素堂
作者：弘历
朝代：清
体裁：七言绝句

一室惟虚万趣该，纸窗木榻足徘徊。无端把笔欲成咏，却恐素翻失本来。
咏素堂
作者：弘历
朝代：清
体裁：古风

山堂倚石壁，凿石佛貌古。颜之曰咏素，觅素亦无所。所既不可得，咏能作何语。忽尔视已躬，素服释弗睹。幻景若是哉，悽然意为怃。
咏素堂
作者：弘历
朝代：清
体裁：五言律诗

山堂惟不至，至则必留诗。兹复倘来矣，安能默去之。春光渐有象，太古自无为。大士堂中坐，无无亦泯其。
咏素堂
作者：弘历
朝代：清
体裁：五言律诗

山顶畅遥望，山坳惬谧思。降因陟而得，静胜动应知。绘事四邻具，诗言三字宜。既然仍点笔，合致自为嗤。
咏素堂
作者：弘历
朝代：清
体裁：古风

岭脚向北伸，东西分逶迤。西之秀在山，东之韵在水。而山怀抱间，林壑伏复起。穷深得书堂，称朴弗称绮。山阴最佳处，却艰佳可指。是诚绘之先，咏素盖以此。掷笔不禁笑，一篇言画理。
咏素堂
作者：弘历
朝代：清
体裁：五言律诗

散步既云久，憩来便有堂。物犹迟韶景，山已霭烟光。心惬素堪会，兴因咏引长。人间礼诚后，为缅起予商。
咏素堂
作者：弘历
朝代：清
体裁：古风

既登必有降，登难降则易。讵惟跬步间，理实该万事。登东降自西，西峪更幽邃。书堂祗三架，依岩供大士。却弗事庄严，梵帙及如意。色空两不著，颇合咏素义。
咏素堂
作者：弘历
朝代：清
体裁：古风

曰素雅宜咏，素近无非有。曰素弗宜咏，奚云绘事后。羲经索隐陈，韩子钩元久。是皆明素义，其咏可阙否。书堂付不知，笑我犹吟口。
咏素堂
作者：弘历
朝代：清
体裁：五言律诗

步屧偶閒行，山堂满志清。恰看霏雪密，且喜静风轻。林玉攒含润，檐冰堕有声。额题曰咏素，今乃未孤名。
咏素堂
作者：弘历
朝代：清
体裁：古风

登山雨正零，下山雨未止。书堂山之坳，适可聊徙倚。一以憩仆人，一以探妙理。岩树与庭花，不言皆色喜。绘事奚足云，棼丝看益委。试问素之中，有谁能胜此。
咏素堂
作者：弘历
朝代：清
体裁：七言绝句

笔研精良鼎篆馡，铺笺即景待毫挥。既云素矣宁须咏，那免迷头认影讥。
咏素堂
作者：弘历
朝代：清
体裁：古风

素而若可咏，斯则素已非。素而不可咏，何华非素为。素固华之始，华廑素之施。责华而略素，吾谓非所宜。精舍倚石壁，像凿天人师。如如复堂堂，以无證證斯。
咏素堂
作者：弘历
朝代：清
体裁：古风

绘事后素言，闻诸吾夫子。山堂名咏素，或可契斯理。课无责有间，岂必藉红紫。白云卷复舒，苍山岌以嶬。活画与真文，面前陈之矣。
咏素堂
作者：弘历
朝代：清
体裁：古风

绘既可云后，素何不可咏。独是素无形，兼且无色靓。天花空里飞，秋月水中映。拈固弗能得，捉亦奚从竞。书堂默止止，虚受以虚应。
咏素堂
作者：弘历
朝代：清
体裁：古风

绘犹可以言，素实难为咏。然使本无素，绘亦从何證。却如两镜张，光光互相应。但言澄其心，谁知已涉境。山堂空四壁，是曰安心竟。
咏素堂
作者：弘历
朝代：清
体裁：七言绝句

花色都因过雨净，松声不碍拂风翻。既云素矣如何咏，自笑拈毫是躗言。
咏素堂作歌
作者：弘历
朝代：清
体裁：古风

轻舆最高别妙高，西山翠浓入远视。山无树木有草茅，罨绿知沾嘉澍美。近观村田普菁葱，宁不为之方寸喜。喜不可极满戒盈，有升必降行迤逦。山之右更林壑幽，咏素之堂到尺咫。升须数息降片刻，升难降易实至理。素无可咏咏心会，世间何事弗如此。
咏素堂口号
作者：弘历
朝代：清
体裁：七言绝句

子云绘事后乎素，绘易咏而素咏难。便是中唐有岛瘦，知他于此费吟安。
咏素堂得句
作者：弘历
朝代：清
体裁：七言绝句

肩舆屹�降多层，因降悟原必自登。今岁春寒花未发，以名求实却相应。
咏素堂有会
作者：弘历
朝代：清
体裁：古风

素固无可咏，此云咏素堂。如空既空矣，何色可相方。见空岂非色，有见视未忘。无可咏之素，试咏亦不妨。如其会一贯，素王即梵王。
咏紫白丁香
作者：弘历
朝代：清
体裁：七言绝句

一树丁香开紫白，亦称朝彦亦山人。辛夷若谓玉兰别，谓此分身抑合身。
咏红丝鹦鹉砚
作者：弘历
朝代：清
体裁：七言绝句

鸿渐不羡用为仪，石亦能言制亦奇。疑是祢衡成赋后，镂肝吐出一丝丝。
咏结缘
作者：弘历
朝代：清
体裁：古风

因缘凡十二，梵经示所有。解乃成超脱，结则惹尘垢。设卑以论之，善恶更分剖。结善斯为臧，结恶斯为丑。今朝四月八，浴佛传已久。爰有结缘言，未识创谁口。浴本取其净，结实存乎纽。此义似相左，调御应弗受。偶然生别会，愁结我非苟。雨艰春夏交，十岁或八九。望雨愁弗解，结念如纷纠。何当出大云，甘霖渥涸阜。解垢结善缘，兴农苏黔首。
咏络纬
作者：弘历
朝代：清
体裁：七言律诗

翊翊蝇蝇鼓翼鸣，秋虫应节作春声。化资青陆氤氲发，响映银蟾詄荡明。谠论还因思召父，佳词得未就欧生。熙朝供奉百年例，欲罢翻虞近取名。
咏络纬皇祖时命奉宸苑使取络纬种育于暖室盖如温花之能开腊底也每设宴则置绣笼中唧唧之声不绝遂以为例云
作者：弘历
朝代：清
体裁：七言律诗

群知络纬到秋吟，耳畔何来唧唧音。却共温花荣此日，将嗤冷菊背而今。夏虫乍可同冰语，朝槿原堪入朔寻。生物机缄缘格物，一斑犹见圣人心。
咏绿牡丹
作者：弘历
朝代：清
体裁：五言律诗

阅尽洛阳种，空闻黄紫传。盈盈绿琼质，绰绰羽衣仙。洗去铅华态，标来谷雨天。姓名如藉问，祇合顾羊权。
咏绿玉韘
作者：弘历
朝代：清
体裁：七言律诗

绿玉从来誇宋结，和阗岁贡得艰斯。希珍未可镂圭用，量质惟应制韘宜。不垄宛看布韭叶，浮奁却讶异瓜皮。老来臂病懒射鹄，七字题端祇愧之。
咏绿玉韘
作者：弘历
朝代：清
体裁：五言律诗

绿玉稀深绿，斯珍果伟珍。圆光胜喻韭，德采耀浮筠。宝岂宋人独，用殊卫国陈。挽强今异昔，著手愧生频。
咏翠云堂双栝·其一
作者：弘历
朝代：清
体裁：七言绝句

两树盘盘蔚翠云，四时无改自超群。隐如俯视群芳道，任尔千红万紫纷。
咏翠云堂双栝·其二
作者：弘历
朝代：清
体裁：七言绝句

永世名堂占翠云，胎仙欲下更呼群。春松比似还差胜，未致和家拟议纷。
咏自鸣钟
作者：弘历
朝代：清
体裁：五言排律

奇珍来海舶，精制胜宫莲。水火明非藉，秒分暗自迁。天工诚巧夺，时次以音传。针指弗差舛，轮推互转旋。晨昏象能示，盈缩度宁愆。抱箭金徒愧，挈壶铜史捐。钟鸣别体备，乐律异方宣。欲得寂无事，须教莫上弦。
咏芝
作者：弘历
朝代：清
体裁：古风

瑶光蜚景彩，协气凝祥产。九英标翠柯，三秀成金篆。漫言龙马如，讵必石木辨。招隐结遐思，求仙率荒诞。德至则何有，老养斯方勉。
咏芝屏
作者：弘历
朝代：清
体裁：五言律诗

千年山泽物，一旦作清防。信可称三秀，宁须论九光。朱柯应不藉，翠羽若为翔。妥置宜何处，黄金十二堂。
咏芝屏八韵
作者：弘历
朝代：清
体裁：五言排律

故土辞山泽，新屏厕几帷。丹青难与绘，雕琢未曾施。相则檀紫称，藉惟茅白宜。质犹盈尺富，岁以数千期。舜代卿云荫，尧年宝露滋。蝉联三秀灿，蟠错万花蕤。底用祥编表，还嗤寿牒披。涂中思曳尾，或亦似灵龟。
咏芝朵
作者：弘历
朝代：清
体裁：五言律诗

芝朵千年物，樊桃育种奇。祥鸾翠鸟蔚，金殿玉楼披。自有瑶光映，得无宝露滋。长生诚可藉，何以故林辞。
咏花瓷书灯
作者：弘历
朝代：清
体裁：五言律诗

谁将大邑瓷，相并九华枝。继昼明为用，无尘静与宜。消閒觅句际，伴影读书时。何必昭阳殿，徒誇金玉为。
咏苏轼玉带再叠乙酉诗韵
作者：弘历
朝代：清
体裁：七言律诗

叠韵法原髯老遗，咏髯老事更应为。山僧漫说有斯胜，朝士何曾失彼仪。山色江声真偈演，匣藏囊弆幻名垂。笑予对物犹留句，于是宜中觉未宜。
咏苏轼玉带叠乙酉诗韵
作者：弘历
朝代：清
体裁：七言律诗

七百馀年玉带遗，笑他佳话竟何为。印公出口遂成偈，坡老围腰竟失仪。胜在负边亦知否，匪伊即我底须垂。山僧匣衍誇珍古，问彼古人宜不宜。
咏苏轼璧水砚
作者：弘历
朝代：清
体裁：古风

永贞用六方象坤。环以璧水无竭源。躁静戾听性质温。真砚不坏闻云云。呼之欲出其人存。
咏苏轼雪浪石
作者：弘历
朝代：清
体裁：七言律诗

白石盆中浮雪浪，髯翁遗迹入评吟。颇誇南北八州牧，岂惜清华二翰林。早是奎星独称古，不然山骨讵膻今。如坡不乏遭沉滞，鉴取人明惕我心。
咏荷·其一
作者：弘历
朝代：清
体裁：七言绝句

到迟昨岁盼荷放，来早今年荷却开。底较南暄及北冷，祇欣叶屿与花台。
咏荷·其二
作者：弘历
朝代：清
体裁：七言绝句

妙质超尘夏五节，净香摇籁塞湖滨。世间何处无君子，却似相看晤故人。
咏荷一律
作者：弘历
朝代：清
体裁：七言律诗

先荷后瀑乙之卯，前瀑次荷丙此辰。在彼开殊值凉燠，惟予念总切人民。几曾兴寄声和色，亦匪娱图心与神。所咏观莲书壁遍，檀装册匣命镌陈。
咏荷二首·其一
作者：弘历
朝代：清
体裁：七言绝句

弥月临池始咏荷，赤曦照以淡婆娑。水中之物亦愁旱，何况山田黍与禾。
咏荷二首·其一
作者：弘历
朝代：清
体裁：七言绝句

红葩绿叶郁承擎，霞帔琼裾凌浦行。王母汉宫七月降，纷随嘉庆董双成。
咏荷二首·其二
作者：弘历
朝代：清
体裁：七言绝句

不少秋英绕砌裳，爱看隰有拔群芳。晚来岩鹿下饮水，乱入云霞递嗅香。
咏荷二首·其二
作者：弘历
朝代：清
体裁：七言绝句

体不风流意似灰，乘时三两漱芳开。譬如君子弗得志，岂免对之致慨哉。
咏荷花·其一
作者：弘历
朝代：清
体裁：七言绝句

六月春光正若斯，妍而弗艳恰宜诗。可知底处无君子，元史如何独漏之。
咏荷花·其二
作者：弘历
朝代：清
体裁：七言绝句

湖中初见慢嫌迟，君子风流正若斯。虽曰迟开亦迟谢，九秋有共菊花枝。
咏菊
作者：弘历
朝代：清
体裁：七言律诗

琼枝韡韡傲霜开，才过重阳故国来。未免迎人如见晚，不殊昔岁此相陪。工惭李迪能描笔，逸谢陶潜但举杯。最是一枝秋意足，底论金盏更银台。
咏菘
作者：弘历
朝代：清
体裁：七言律诗

安肃民风多学圃，灌园种得满畦菘。嘉生尚剩霜前色，活计原同秋后丰。至味尽堪资玉食，閒情还与命诗筒。绿丛翠甲浑如画，风趣周颙想像中。
咏董其昌画禅室砚
作者：弘历
朝代：清
体裁：七言绝句

老坑石贴五铢钱，侧□分明泐画禅。既曰香光契禅理，依然著象岂真诠。
咏葫芦笔筒
作者：弘历
朝代：清
体裁：五言排律

作器必归圣，葫芦器古无。可知心造化，即此示猷谟。地宝何曾爱，天然宛就模。裘钟看巧制，毛颖得安区。布景图犹活，临池帖可摹。兰亭同逸少，愧我少工夫。
咏葫芦笔筒
作者：弘历
朝代：清
体裁：七言排律

苦叶甘瓤祗佐飧，纵然为器乃壶樽。岂知贮笔成清供，陡忆含饴拜圣恩。巧是鸿钧能造物，训垂燕翼见铭言。错综不易穷理境，经纬何曾达治源。顿觉廿年成梦幻，那忘十载伴朝昏。犹然我也如相待，惭愧休为刮目论。
咏藏纸扇
作者：弘历
朝代：清
体裁：五言律诗

唐代经背纸，梵文隐现中。恰成团扇月，雅似飏宗风。拟欲民解愠，翻思道不同。班姬何用叹，未识色如空。
咏藏经纸扇
作者：弘历
朝代：清
体裁：七言律诗

云中龙爪隐蜿蜒，摇动如闻妙谛宣。裁就月形本金粟，演成海义出青莲。可知三藏十二部，不作语言文字诠。常有清凉风满袖，欲咨调御是何缘。
咏蜩
作者：弘历
朝代：清
体裁：五言律诗

蜩与蝉同类，凭人浪与名。或因节所限，一任地相争。双翼不胜薄，浑身都是清。宁无知汝者，聒耳镇旁鸣。
咏蝉
作者：弘历
朝代：清
体裁：七言律诗

塞外蝉声殊塞内，元音太古绰尔齐。报秋律合商兮羽，饮露韵谐高与低。松下花间常入听，排衙喝道漫嘲题。山中鼓吹流清响，意谓斯犹胜孔圭。
咏蟠桃玉石子
作者：弘历
朝代：清
体裁：古风

和阗玉河产玉久，水精土气侵寻受。出亦待时非凡偶，萱闱兹值八旬寿。地不爱宝呈琼玖，一颗形似绥山有。晕霞含赤如中酒，三千岁熟双成取。昆崙致献西王母，亿万斯年祝曼耇。
咏裕性轩前玉兰树·其一
作者：弘历
朝代：清
体裁：七言绝句

玉为体质兰为馥，风韵偏饶秀且森。三十年前春色在，对花那是去来今。
咏裕性轩前玉兰树·其二
作者：弘历
朝代：清
体裁：七言绝句

傥然来值傥然开，一树庭前万玉皑。不是前身是江令，安能顷刻办斯哉。
咏观泉玉韘
作者：弘历
朝代：清
体裁：七言绝句

松有清风泉有音，观泉高士坐松阴。东坡曾不资砚备，笑我频烦著韘吟。
咏规矩
作者：弘历
朝代：清
体裁：古风

为圆必以规，为方斯以矩。器殊用亦异，此语闻之古。何人始巧就，一物两用可。直引曲转旋，方圆随意所。适便良有馀，示义实无取。穆命戒便辟，圣传归质鲁。枘凿纵不入，恶此机变侣。或云传西洋，化外奚足数。
咏角画屏 其一 春塍晓牧
作者：弘历
朝代：清
体裁：七言绝句

山容叠处有凹凸，树色列来分浅深。付与牧童閒玩景，老牛枵腹那关心。
咏角画屏 其一 柴扉伫客
作者：弘历
朝代：清
体裁：七言绝句

镂金琢玉厌其奢，治角为图肖画家。无已取其近朴耳，柴门伫者容谁耶。
咏角画屏 其二 绿野新耕
作者：弘历
朝代：清
体裁：七言绝句

相材既以无紾昔，步景还因有近遥。最喜一犁春雨足，老农出垦趁晴朝。
咏角画屏 其二 苇港观渔
作者：弘历
朝代：清
体裁：七言绝句

渔人网集碧澄潭，苇港傍边桤树庵。岂以有无计鱼利，几多诗思个中探。
咏诗六义 其一 兴
作者：弘历
朝代：清
体裁：五言绝句

举物用引辞，美刺适所托。音响中宫商，性情惬淡泊。
咏诗六义 其三 比
作者：弘历
朝代：清
体裁：五言绝句

取彼以比此，体物堪谐性。蔽之思无邪，要曰止于正。
咏诗六义 其二 赋
作者：弘历
朝代：清
体裁：五言绝句

敷事贵直陈，斯乃言志本。嗟哉相如流，尚藻失之远。
咏诗六义 其五 雅
作者：弘历
朝代：清
体裁：五言绝句

体虽别小大，义各具正变。忠厚恻怛心，同归殊途见。
咏诗六义 其六 颂
作者：弘历
朝代：清
体裁：五言绝句

和平涵二雅，广大盖国风。所以吴季札，三叹盛德同。
咏诗六义 其四 风
作者：弘历
朝代：清
体裁：五言绝句

必有关雎意，方可行周官。二南冠风首，化源于是观。
咏谥法
作者：弘历
朝代：清
体裁：古风

桀纣匪恶名，桓灵讵丑谥。郑樵论之详，吾亦韪其议。四君自恶君，不因名谥被。如唐德宋光，明之肃显辈。岂弗耀佳称，宁无愧字义。臣子议君父，亏名亦非事。此语既不刊，吾谓谥可废。三代直道行，斯民公论备。惟视所行哉，虚誉诚无济。
咏贝叶经六韵
作者：弘历
朝代：清
体裁：七言排律

贝多罗叶玉刀裁，□宇真经万德赅。妙觉人天开象教，阿含满半出峰台。讵曾白马装驮至，的是祥云拥护来。西土高僧才略识，波旬外道早全摧。金绳什袭守惟甲，宝笈韬珍音亦雷。寂静法轮无尽义，情无情共演根荄。
咏赤玉石子
作者：弘历
朝代：清
体裁：古风

两间粹气英华积，绛云一握光而泽。瑰宝非璜亦非璧，象同鸡卵融黄白。夏扶血勇面常赤，节士之贞介如石。
咏赤玉韘
作者：弘历
朝代：清
体裁：五言律诗

圆外合规度，虚中命琢钻。劲能发雕羽，赤可拟鸡冠。赠鄙钟繇玦，弹羞潘岳丸。穆如文作佩，允矣德堪观。
咏赵孟頫宋端石玉堂砚
作者：弘历
朝代：清
体裁：七言绝句

古制直方坤二符，宋端出自老坑都。王孙书画原超众，用此时曾忆宋无。
咏连珠椰子八韵
作者：弘历
朝代：清
体裁：五言排律

本是安南种，而今遍岭南。无阴空拟盖，有实大如坛。垂一寻常见，连双未易探。何来珠并缀，宛似珏相含。最喜存皮朴，宁须剖汁甘。标形羞豆蔻，托体侣楩楠。雅此合诗咏，鄙其代酒酣。诞哉草木状，林邑骋奇谈。
咏金刚二事 其一 一如
作者：弘历
朝代：清
体裁：七言律诗

如是金刚祗一如，脩行降伏住无馀。译因罗什为六喻，传自留支以九书。会得色空皆不著，了知相好亦虚誉。那罗延固无多子，但涉语言已失诸。
咏金刚二事 其二 一相
作者：弘历
朝代：清
体裁：七言律诗

世界微尘多不多，于斯欲说说云何。我人寿者众生幻，非是离诸实亦讹。曰色色曾具体否，谓空空讵泯形么。文殊问处天花落，祗有维摩未著魔。
咏金刚六如 其一 梦
作者：弘历
朝代：清
体裁：七言律诗

黄帝真人岂过誉，却传昼寝到华胥。据龙吐凤宁诚有，三卜六占总涉虚。园吏诞闻栩作蝶，牧人虔祝众维鱼。谩云梦了斯觉也，可识觉时亦梦如。
咏金刚六如 其三 泡
作者：弘历
朝代：清
体裁：七言律诗

激起浮来亦底奇，相遭风水偶成斯。海潮见说赋卢肇，蝉蜕还曾悟戴逵。欲捉无从空摸拟，徒看有相孰嘘吹。尽知散去为消灭，害不观于未聚时。
咏金刚六如 其二 幻
作者：弘历
朝代：清
体裁：七言律诗

知假疑真真本假，谓无却有有还无。吞刀吐火诚奇矣，呼蚁唤蜂傥是乎。谠论曾闻献陈禅，巧思何足羡公输。眩人自诩能愚众，岂识原来被众愚。
咏金刚六如 其五 露
作者：弘历
朝代：清
体裁：七言律诗

为布为沈谁则司，子虚撰述率如斯。空传宝瓮渐已减，及至铜盘实益卑。未许降甘誇瑞录，却思助润有忠辞。襄阳杜甫宁闻道，富贵草头一中之。
咏金刚六如 其六 电
作者：弘历
朝代：清
体裁：七言律诗

月令仲春始见之，羲经取象实同离。投壶玉女天开笑，飞索丰隆雷荐随。目不及看光倏爚，意何从拟势灵奇。谁知贝叶传心法，一切观如是有为。
咏金刚六如 其四 影
作者：弘历
朝代：清
体裁：七言律诗

日中镫下蓦然逢，何自而来此相从。举手互招但无语，离身欲避镇随踪。悲欢忧乐常依体，幼老妍媸总象容。元定未知原是假，却称不愧益为恭。
咏金刚四生 其一 胎生
作者：弘历
朝代：清
体裁：七言律诗

有自无生无自谁，羯罗蓝值偶居之。色空明暗未形际，地水火风初伏时。如咀如乘纷拟议，弄璋弄瓦别施为。四蹄岂不亦若是，慎在其分毫与釐。
咏金刚四生 其三 湿生
作者：弘历
朝代：清
体裁：七言律诗

假润成非水族同，化工造物果然工。乍看蠢蠢浮波面，旋即飞飞上半空。阳灭阴滋消息具，风随雨撇性灵通。遏蒲昙纵无八识，亦自含生大块中。
咏金刚四生 其二 卵生
作者：弘历
朝代：清
体裁：七言律诗

依壳为延八窍呈，自然黄白判而生。曾传王政贵不殈，谁识佛经表幻成。比及凤鸾方是瑞，便当燕雀亦含情。渊材独被禹锡误，瞪目仙禽堕卵惊。
咏金刚四生 其四 化生
作者：弘历
朝代：清
体裁：七言律诗

蓲妪甄陶万物形，讵惟久竹与青宁。是谁忽尔成独蛹，类我居然祝宁馨。脉脉蜎蜎随所适，花花草草任其停。大圆镜里胥同照，底藉六如方注经。
咏金刚四相 其一 我
作者：弘历
朝代：清
体裁：七言律诗

无始劫来相与共，合成四大以为身。五官各自有分职，一已谁当作主人。书义惕哉曰抚后，易辞深矣要观民。深源却喜周旋久，真是迷头认影伦。
咏金刚四相 其三 众生
作者：弘历
朝代：清
体裁：七言律诗

草木无情物有情，一般得号曰众生。花荣叶落宁非性，蠕动肖翘各别名。不识梦中犹未觉，平添幻里许多争。吾惟胞与殷深念，何暇如来行处行。
咏金刚四相 其二 人
作者：弘历
朝代：清
体裁：七言律诗

天地之间占一才，可知七尺五伦该。体仁足长期无忝，类族为同要有培。区畛那应分彼此，情田须是辟污莱。在知善任宁容易，惟帝其难益慎哉。
咏金刚四相 其四 寿者
作者：弘历
朝代：清
体裁：七言律诗

耳听弗闻目视迟，呼人欲语忽忘之。易令生厌曰惟耄，最不可争者是时。往事迅如流水过，贪心翻似小儿痴。几多愿老还悲老，云此非愚愚竟谁。
咏金廷标四皓图反杜牧诗意
作者：弘历
朝代：清
体裁：七言绝句

西山既学采其薇，那管人间閒是非。待到南军袒左袖，尔时刘灭已几希。
咏金莲花八韵
作者：弘历
朝代：清
体裁：五言排律

是莲不出水，非菊却宜山。色拟瞿昙面，笑开迦叶颜。风前足丰韵，夏永伴幽閒。花谱新方著，诗题旧弗闲。沼欺鱼未戏，夜喜鹤犹还。绿玉雕叶侧，黄金簇萼间。江南休问采，月里漫疑攀。近识额济尔，真观植渚湾。
咏金莲花有感
作者：弘历
朝代：清
体裁：五言律诗

乍见金莲放，清和映砌新。原来山里种，自占卉中珍。雨后色娟净，风前韵雅真。畅春罢驰进，对此黯伤神。
咏镜
作者：弘历
朝代：清
体裁：五言绝句

行幄供清鉴，依人片月空。塞山还越水，些子不留中。
咏陈淳绿端石平安砚
作者：弘历
朝代：清
体裁：七言绝句

刻砚其形肖绿玕，作书恰合报平安。泰山胡氏却相反，家信看馀掷涧滩。
咏陶器兽环壶
作者：弘历
朝代：清
体裁：七言律诗

河畔陶成甓器存，用当抔饮佐污尊。有虞茧缶此佳友，炎汉兽壶其远孙。色泽由来华所斥，质浑惟是古相敦。宋窑明冶递增丽，埏埴可知斯本源。
咏陶器瓶
作者：弘历
朝代：清
体裁：五言律诗

繘井易象著，耻罍诗咏申。黄流盛旱麓，黚质出河滨。火气千年泯，鍊形万古淳。窑瓷珍汝定，大辂此椎轮。
咏陶壶
作者：弘历
朝代：清
体裁：七言律诗

青绿千年色穆然，疑铜实出范铜先。河滨虽制耕稼后，亳土还成父已前。天鹿飞熊微见象，云螭蟠虺得齐肩。讵云玩物斯珍古，企若虞书第二篇。
咏陶尊
作者：弘历
朝代：清
体裁：五言律诗

成形土鼓后，赋质夏尊前。秘色真嚣矣，偃囊何藉焉。突铜阅三代，出土又千年。用缶约堪纳，惟诚易象诠。
咏陶尊
作者：弘历
朝代：清
体裁：五言律诗

陶土得成尊，何殊凿地存。豆笾古曾厕，耕稼此同原。抔饮睪然望，象施且漫论。祖丁将父乙，直可视儿孙。
咏雕漆多子盒
作者：弘历
朝代：清
体裁：七言绝句

果园精器多男画，永乐年乎宣德年。未被匠人行窃刻，不传却得以真传。
咏雕漆屏 其一 海峤仙踪
作者：弘历
朝代：清
体裁：七言绝句

不是三壶即八瀛，列仙那考姓和名。呼来鹤驾将别往，弗往瑶池定玉京。
咏雕漆屏 其三 石梁芝秀
作者：弘历
朝代：清
体裁：七言绝句

悬流百丈落嵚嵜，策杖巡崖缓步移。为忆石梁高且仄，采芝童子过来迟。
咏雕漆屏 其二 云阁松涛
作者：弘历
朝代：清
体裁：七言绝句

背岩面水起层楼，开著楼窗飒似秋。谡谡松涛寒不湿，却疑直向座间流。
咏雕漆幼龄廷试图盒
作者：弘历
朝代：清
体裁：七言律诗

三日试诗赋五篇，立成下笔七龄年。庙堂偶尔遇颍器，宰执何须进贺笺。却早琪乎论刘项，恰同泌也咏方圆。嘉其果局能称古，差胜雕花镂叶妍。
咏雕漆洗桐笔筒
作者：弘历
朝代：清
体裁：七言绝句

桐乳污桐意弗甘，课童为浴汲清潭。癖痴颇似嵇中散，好洁嬴他七不堪。
咏雕漆羲之书扇图盒
作者：弘历
朝代：清
体裁：七言律诗

十人谏后踵增滋，佳此书奁翰席宜。减笔却因学梁楷，深雕乃尔貌羲之。初来五字无心赠，再至千金不浪贻。雅合文房贮四事，独思悬腕愧临池。
咏雕漆赌墅文房
作者：弘历
朝代：清
体裁：七言绝句

赌墅方赢复奕棋，淮肥报捷羽书驰。矫情既作无喜色，屐齿何须又折之。
咏雕竹七贤笔筒
作者：弘历
朝代：清
体裁：七言绝句

竹林醉客恣狂娱，刀写还看代笔濡。虽仿恺之七贤意，未如舜举五君图。
咏雷峰塔
作者：弘历
朝代：清
体裁：七言律诗

中峰回映净慈峥，僧院显严旧有名。白业废颓非昔观，黄皮突兀至今撑。诗词谁继林和靖，图画犹存莫景行。窣堵漫嫌留半截，应知全体个间呈。
咏雷峰塔
作者：弘历
朝代：清
体裁：七言律诗

莫氏图中塔尚窥，废颓莫辨故何其。大都成乃坏之本，欲示色原空即斯。灿烂南朝诩金界，荒唐野史说黄皮。玲珑半截八窗影，月任照还风任吹。
咏静怡轩前梅花
作者：弘历
朝代：清
体裁：古风

江左梅树欲结子，禁中梅树方放蕊。南北迟早殊若斯，都缘气候之所使。气候天然弗可违，不齐之齐乃大齐。岂无古干及香片，火攻巧夺由花师。未若庭前双植树，祗须毡棚冬略护。暮春亦自芳葩开，不藉人工足天趣。溪边山畔纵未能，风亦香飘月亦横。恰如高士弗欲速，素履贞吉饶馀清。
咏题壁玉韘赐将军阿桂
作者：弘历
朝代：清
体裁：七言律诗

闿体诚资挽六钧，玉工琢作刻崖人。漫嗤沙苑诗无谓，可识浯溪笔有神。臂病多年疏射鹄，心廑迩日望书麟。良球等度奚相称，合赐燕然勒绩臣。
咏额摩鸟十韵
作者：弘历
朝代：清
体裁：五言排律

嘎拉巴之鸟，其邦觏已难。忽随番舶到，因命绘形看。佛朗机人识，大红海岛攒。具图还具说，惟悉复惟殚。性善弗为猛，喜炎最畏寒。通身毛作绛，垂嗉肉标丹。翅秃那能翥，居髡颇亦安。讶成无翼至，曾匪有心干。世乐休徵瑞，古初未纪官。珍禽虽不育，聊作异闻观。
咏飞爆竹
作者：弘历
朝代：清
体裁：五言绝句

一星燃熚□，万片飞拔剌。四句率尔成，捷于响铜钵。
咏马逵久安图
作者：弘历
朝代：清
体裁：七言绝句

花鸟能传生动魂，九鹌寓意写奔奔。久安自是吾深愿，岂系题名祇半存。
咏驼
作者：弘历
朝代：清
体裁：古风

驼有懒乳者，忽复厌其驹。踶齧不肯哺，弱难饲以刍。�㲞待冻毙，行将弃诸涂。惟彼特墨赤，识性计有馀。胡笳奏其旁，哀腔鸣呜呜。感驼心生怜，乳驹乃如初。藁盐旋长成，致远收良图。口询非耳闻，此事信匪诬。呜呼驼独非兽乎，凯风之母兽不如。
咏鲟鳇鱼
作者：弘历
朝代：清
体裁：五言律诗

有目鳏而小，无鳞巨且修。鼻如矜闟戟，头似戴兜鍪。一雀安能齧，半豚底用投。伯牙鼓琴处，出听集澄流。
咏鳌山灯
作者：弘历
朝代：清
体裁：五言律诗

驾山海上浮，秉烛夜中游。腊尽烘春丽，崖悬挽水流。灯王法轮转，蜃市化人稠。但使机心息，蜕然万事休。
咏鹤
作者：弘历
朝代：清
体裁：七言绝句

一双官鹤立琳池，待饲长鸣似诉饥。因忆吾民灾馑后，向隅求赈岂周知。
咏鹤二首·其一
作者：弘历
朝代：清
体裁：七言绝句

去年放鹤翠岩间，今岁还看鹤在山。不恋稻粱喜松石，世多凡鸟那能攀。
咏鹤二首·其二
作者：弘历
朝代：清
体裁：七言绝句

快哉解脱出笼关，饮啄清泉古柏间。嘹亮一声云表落，较于昔特觉心閒。
咏鹿角椅
作者：弘历
朝代：清
体裁：七言律诗

五月生茸八月强，取之无尽猎之场。俗称那数四足椅，奢制还嗤七宝床。坐式礼经毋不敬，用钦家法守惟长。诘戎示俭胥殷此，虽曰高龄敢弗蘉。
咏鹿角椅
作者：弘历
朝代：清
体裁：五言律诗

双撑玉戟牙，一具绛河槎。解�气犹煦，吐茸期未赊。考工漏匠氏，朴制创朝家。小坐辄成什，亦无惭八叉。
咏鹿角笔架
作者：弘历
朝代：清
体裁：五言律诗

茸长八叉老，蜕然去不留。无从别麇麈，又几阅春秋。形欲成芝朵，坚将变石头。雅宜供架笔，毛颖本同游。
咏黄山松
作者：弘历
朝代：清
体裁：古风

巧匠移云根，斸松辞叠巘。植盆忽过江，盘枝故偃蹇。依然标古度，卓尔契道筦。三十六峰翠，郁葱常满眼。春风声奏涛，秋月阴张伞。昂首问庭松，何不可为伴。恰似陁移人，寿长身则短。
咏黄山松树子
作者：弘历
朝代：清
体裁：七言律诗

黄山三十六峰高，胎石蟠挐根柢牢。圮上未轻期孺子，洞边还拟见卢敖。盘拿宜入画家笔，斸削何妨匠者刀。千载咏松人几许，于松曾不涉分毫。
咏黄玉璧
作者：弘历
朝代：清
体裁：五言律诗

伯雍种太宁，子产荐圆灵。色自如蒸栗，精惟化填星。刚柔叶中德，温润永千龄。鄙矣赵卿问，怀哉鲍氏铭。
咏黑玉镜
作者：弘历
朝代：清
体裁：五言律诗

内藏沉埋久，中人弗识之。那知黑可镜，惟贵白如脂。名玖诚无价，能形讵有私。葆光遇真鉴，荀语廑深思。
咏龙泉盘子
作者：弘历
朝代：清
体裁：古风

古宋龙泉世颇稀，云何外域尚或有。吐鲁番器昔讶看，霍罕包贡今复走。不宝厚往致频来，所嘉彼亦知献寿。质厚色葱弗茅蔑，定窑之下斯抡首。赵家幅员未逮彼，彼何以得故难剖。长言纪实非玩物，更廑深意慎所守。
咏龙泉盘子
作者：弘历
朝代：清
体裁：五言律诗

盘子龙泉釉，陶成修内司。何年归绝域，经岁翳沙陂。饱识膻浆味，宁无故土思。李陵俨人也，相较不如伊。
咏龙泉窑碗
作者：弘历
朝代：清
体裁：五言律诗

越冶无夏雪，龙泉存晓星。中规体月魄，尚质色天青。珍自等瑶璧，德犹宗土硎。浇书取适可，讵必斗茶经。
咏龙泉窑碗
作者：弘历
朝代：清
体裁：七言律诗

越器那能更见唐，宋窑已自入珍藏。八笺几度传秘制，片羽千秋辉吉光。次定质坚无碍薄，拟官色翠亦相方。铜钳口足耐摩玩，益茗还宜点笔尝。
咏龙门四叠高启韵
作者：弘历
朝代：清
体裁：古风

壬寅穷河源，乃得真源迹。龙门在其下，向传神禹劈。华阴及底柱，疏导匪朝夕。天平山绝顶，林立多怪石。有泉复有洞，奇状纷簇积。亦有龙门名，岁久事湮隔。志乘所未载，疑嫌路幽窄。兹揽凫藻集，如对青邱魄。作记复咏诗，九日勒岩壁。乃悟一人为，决疑副赏激。因四叠其韵，点笔展吟额。五车今逮百，谁能尽往籍。不求甚解人，翻为得要客。
哀伊犁
作者：弘历
朝代：清
体裁：古风

我哀伊犁之人久迍邅，去岁底定将谓自此永息肩。而胡么么密计复煽乱，伊犁之人亦相附和为叛奸。后旋知悔过，欲擒贼渠赎罪诚可怜。乃以众志不齐相观望，逆贼铤而走险攻中坚。十馀鄂拓逡巡各退遁反致劫掳，父不保子夫不保妻遭流连。加以争相夺攘为矫虔，强者食弱壮者食幼互暴残。马牛羊食以尽，野无黄独室无籼，疾疫出痘亡者白沙捐。伊犁河流为之赤，竟有血人于牙以冀旦夕延。王师重入，匍匐归者军门环。伊犁之人汝莫叹，孰令汝二三其志自作孽患。棼棼泯泯忘大义，民无二日汝独有二天。于古有云既来之则安之，余亦焉能屏弃旃。为之禁盗劫，为之勖耕田。逆贼既除，自今以后汝得高枕眠。休养生息延数年，或得元气复以全。如此而已，宁须竭内，地力万里惠穷边。
哀明陵三十韵
作者：弘历
朝代：清
体裁：古风

北过清河桥，遥见天寿山。胜朝十三陵，错落兆其间。太行龙脉西南来，金堂玉户中天开。左环右拱实佳域，千峰后护高崔嵬。昌平黄土诚福地，永乐曾以亲临视。英雄具眼自非常，岂待王廖陈其艺。或曰十三气数尽，朱明祚以此为准。是盖形家惑世言，承天造命惟君允。后嗣果能继祖烈，朱氏宗社那遽绝。君昏国事付貂珰，瞻乌久矣于谁瞥。向闻颓废应修治，工钜无敢发其辞。汤山驻跸一往阅，胜朝旧迹当护持。祾恩制肖皇极建，虽存已剥丹青烂。宣德曾颂祛奢丽，此而非奢奢孰见。石城明楼依然巍，三杯手酹拜如仪。明臣屡咏衣冠閟，底须重订传讹词。栋柱如旧椽木朽，檐瓦落地狐兔走。以其初建工力观，未修盖数百年久。永陵制乃如长陵，定陵效之侈有增。忘其前世艰开创，徒计身后胥堪轻。长陵一碑功德记，馀皆有碑而无字。泰山以后唐乾陵，此典何出竟为例。思陵乃就妃园葬，赵一桂曾记开圹。香殿三间复九间，寝床供案皆雄壮。一妃之费已如此，馀诸帝者可知矣。即今虽为禁樵苏，松柏郁葱屋倾圮。屋圮犹可龛帐无，并其神主全失诸。尺木值几亦盗去，汝祖独非厥民乎。不忍再视命修葺，怅然悚然欲垂泣。此意弗更再三言，读召诰文示详悉。
品诗堂
作者：弘历
朝代：清
体裁：古风

吾无所好好为诗，亦弗知诗为何品。古论诗者有恒言，或得贫贱或坎壈。二者于我原独无，则我诗不入品审。四集三万馀首成，躁人辞多知过甚。
品诗堂
作者：弘历
朝代：清
体裁：七言绝句

品诗诗实有权舆，三字箴当慎守诸。设使无关性情正，纵工辞藻亦虚车。
品诗堂
作者：弘历
朝代：清
体裁：七言律诗

品诗非谓品诗阶，触目知为诗品皆。岂似三唐分甲乙，由来万物入情怀。大都乐在臣民泰，亦每忧于旸雨乖。四集吟成三万首，辞多那免躁人侪。
品诗堂
作者：弘历
朝代：清
体裁：七言绝句

幼时书室此栖迟，六十馀年未废斯。题额仰看却失笑，一经入品总非诗。
品诗堂
作者：弘历
朝代：清
体裁：七言绝句

昔日书堂到以閒，吟风弄月忆其间。品诗设欲循名者，先合从吾旧集删。
品诗堂·其一
作者：弘历
朝代：清
体裁：七言绝句

五十年前此书堂，依然插架霏芸香。一岁之中偶一至，至亦随去何其忙。
品诗堂·其二
作者：弘历
朝代：清
体裁：七言绝句

书堂未免主人笑，刮目以待仍故调。品诗品己品人乎，祗增白发星星髦。
品诗堂口号
作者：弘历
朝代：清
体裁：七言绝句

此曾敬业此摛词，旧集今翻拟弃遗。岂不虑为失故步，大都结习合忘之。
哈什哈尔回众投诚诗以纪事
作者：弘历
朝代：清
体裁：古风

今春围解黑水营，全师回阿克苏城。贼不敢遮亦不缀，彼力创竭足堪徵。北塞调马往二万，益以索伦之劲兵。以布易回粟供饷，数月休息胥饱腾。整师两路一时进，歼渠务使回众宁。屈指此际压贼境，又盼佳信夙夜萦。朝来驿致将军奏，兆惠报回众投诚。拆封披摺一详览，历历都悉军前情。进至伊克斯哈拉，前队中夜闻人行。奋勇围捉喊勿杀，是投诚者来相迎。久慕归顺大皇帝，奈胁霍集占弟兄。大和卓木今肆掠，想同伊弟潜逃生。旧伯克等差我辈，愿师速往扬威声。马驴牛羊被掳去，欲追擒彼嗟无能。恳吁将军早赴援，庶和卓木未远征。兆惠悉此率兵进，通信富德同谋乘。相机持重虑贼诈，更慰万里系念怦。四大回城三已得，游魂釜底焉支撑。断其左臂固美事，不无少恨烦怀仍。使波罗泥都就获，以之饵彼弟或听。乃先兵至早跳去，复需时日劳军侦。二魁俘虏靖遐壤，静俟天佑歌武成。
哈密瓜至遣諴亲王果亲王恭荐二陵感而有作
作者：弘历
朝代：清
体裁：五言律诗

西极甘瓜熟，来从包贡邮。荐新遵昔例，柔远赖前猷。已觉云山隔，其如岁月悠。较予应厚幸，又得谒珠邱。
哈密进瓜至敬遣諴亲王和亲王赍供二陵感而有赋
作者：弘历
朝代：清
体裁：古风

碧玉嘉实当冬熟，珀色琼瓤甘且馥。花门�面不敢私，厥包累累盛筠簏。山中匹马岂愁疲，年年方物来京师。上供寝庙颁百辟，匪同飞骑求离支。翠华今岁诣故里，桥山䓤郁近尺咫。驰来包贡正鲜腴，陵园敬荐惟时矣。因思豆粥芜蒌艰，祇今声教讫娄兰。坐享玉食赖祖泽，持盈保泰恒乾乾。
哈萨克使臣至令随围猎并成是什
作者：弘历
朝代：清
体裁：七言律诗

伊古从来化外蠲，间关驰使远朝天。不知中土岁月日，乃隔长安万二千。塞野便教预猎喜，山庄旋与锡恩骈。即今行国多天马，附会谁穷太史编。
哈萨克使至俾观围
作者：弘历
朝代：清
体裁：七言律诗

阿布赉汗候起居，苏尔统至谒銮舆。兼程而进堪嘉彼，厚惠以加宁靳予。北界控弦重习猎，汉家连网笑周阹。围期二日应教展，射得肥麃便赐诸。
哈萨克汗阿卜赉遣其子斡里苏尔统来请安于御园赐宴因成是什·其二
作者：弘历
朝代：清
体裁：七言律诗

清晨细雨洒霏微，开宴穹庐朗旭晖。已是泽沾惟霁好，敢誇天与及人归。戴恩永矢无他向，式礼还嘉弗少违。章服荣颁刚称体，被教异部耀光辉。
哈萨克汗阿布赉之侄俄罗斯苏尔统及其陪臣来朝诗以纪事
作者：弘历
朝代：清
体裁：七言律诗

贡徵曾弗责包茅，厚往频来不藉教。命彼近亲亦台吉，献其方物乃蒲捎。皇舆岂必论疆界，广运何妨示与胞。偶值咸宾殷保泰，乾元切体九三爻。
哈萨克称臣内属遣使进贡诗以纪事
作者：弘历
朝代：清
体裁：七言律诗

罙入伊犁靖陆梁，鲸鲕惩逆武维扬。已看颉利成生虏，又报洛那归职方。致马本非如武帝，闭关未得学萧王。更欣愿缚渠魁献，载戢干戈日月光。
哈萨克陪臣到因携观广陵风景
作者：弘历
朝代：清

哈萨朝正贡马频，路遥迟到值南巡。因教驰驿来江国，便挈行春阅绮闉。昔岁观光称使者，今番优赉实陪臣。广陵鄂畚何南北，总我心怀保赤人。
哈萨克马
作者：弘历
朝代：清
体裁：古风

哈萨克马多无万，古称大宛实讹传。向北益冷向南暖，冬时牧近伊犁边。亦不驱逐薄取值，仍禁需索行多年。去岁雪大马群佚，入我土尔扈特田。王奇里布乃查出，弗敢隐匿明报焉。驻塔巴台大臣奏，佚马尽付哈萨还。守法尊上有如此，是诚可嘉恩旨宣。古来若辈胥化外，相与夺攘为矫虔。守在四夷尚弗暇，或且内寇滋边患。昔志伊犁见大意，何其历久兹益安。天佑人归实徼倖，以此忧盛增惕乾。
响雪廊
作者：弘历
朝代：清
体裁：七言绝句

曲廊曼接千尺雪，淅淅常闻响碎霙。体物既堪方净色，忘怀雅合晤清声。
哥窑盘子
作者：弘历
朝代：清
体裁：七言绝句

处州精制擅章生，盘子曾供泛索盛。新法不看百圾破，那知得号有难兄。
哨鹿
作者：弘历
朝代：清
体裁：古风

呦鹿鸣深秋，虞人哨致之。格物有会心，祗缘声应随。哨鹿古未闻，差如鹤雉媒。湥涧一声鸣，麌麌争长来。晓起登崇山，山下止顿所。万灯如列星，秋池浸天宇。即鹿以类招，偶一试其技。鹿来固欣然，鹿去亦可喜。
哨鹿
作者：弘历
朝代：清
体裁：七言律诗

晓蟾驻魄碧光流，哨鹿时惟八月秋。邃谷试呼来得得，虞人真解学呦呦。耽盘媒翳嗤刚挂，閒放纶竿任钓舟。朱鸟旋升开晓色，塞中随意作清游。
哨鹿
作者：弘历
朝代：清
体裁：古风

白露虽已过，气暄鹿鸣迟。天道自南北，一端此可譬。山庄过中秋，应候呦声试。哨必有定所，松岩特佳地。披星出御营，霜坂跋轻骑。一畅寻乐怀，一寓习劳意。习劳以身先，与众无不同。仄径步屴崱，短衣披蒙茸。丛薄影白月，绝壁下峭风。低语学衔枚，锐进拟袭攻。回头语额驸，去岁追贼踪。诚不负教养，读书曾深宫。深宫宁不逸，塞野有底好。绳武贵弗忘，是中有要道。晏起在所戒，冒冷天将晓。减从四五人，攀陟穷峰㟽。八叉忽作声，餮切羊肠绕。一鎗立毙之，今日机缘巧。缘巧匪恒逢，未劳实鲜味。取佳进慈宁，高擎驰飞骑。所馀命剥割，野食颁众暨。人擅屠坦工，斤斧髋髀试。芒刃固不缺，是谓善乘势。陡然忆西师，捷音尚待至。
哨鹿六韵
作者：弘历
朝代：清
体裁：五言排律

联步披葱茜，随声入翠微。巴颜真富地，岱尔正争妃。命处端星的，屏营发火机。横陈成振落，跳去那腾飞。玉马欣然返，明驼载以归。南山丰大特，较此逊祥辉。
哨鹿十韵
作者：弘历
朝代：清
体裁：五言排律

凌晓出帷城，羽林簇队行。历登千嶂迥，俯视万灯明。宿处踪将远，虞人技各呈。扈随留次第，翳伏展长声。才辨林分色，俄闻鹿荅鸣。最嫌心卞急，要在气和平。强弱微窥势，去来仍体情。从禽非浪漫，付物有权衡。连获何须诩，偶空亦岂怦。豪游真绝胜，一览众岚清。
哭汪由敦
作者：弘历
朝代：清
体裁：五言律诗

赞治常资理，论文每契神。在公诚匪懈，即世信何因。言行遗编简，老成谢搢绅。奠临摅一恸，底计日当辰。
哲里木昭乌达二盟王公等备宴诗以志事
作者：弘历
朝代：清
体裁：七言律诗

三盟地过一盟地，其二地犹居北东。辏辐盍簪千里外，倾葵向日众心同。肆筵设席和而乐，宴语好言悦以融。中外一家百年久，蒙庥祖烈近瞻丰。
唐人江城春午图
作者：弘历
朝代：清
体裁：五言律诗

江城若为好，春午最相宜。素绢成图日，青莲得句时。花光漪锦浪，晴色袅游丝。朅忆润州北，居然坐对之。
唐人游骑图·其一
作者：弘历
朝代：清
体裁：七言绝句

珠勒珊鞭控骏駹，如茵芳草印蹄双。十旬休暇携良友，何处宜游定曲江。
唐人游骑图·其二
作者：弘历
朝代：清
体裁：七言绝句

芳郊无物不熙春，鸟语生欢花影新。挟弹背观聊立马，待他衮衮逐丸人。
唐县怀古
作者：弘历
朝代：清
体裁：七言律诗

万年祠宇溯初封，并祀光华协帝重。风雨晦明神近接，危微精一法开宗。望山南北传徒舛，�水东西辨底庸。巍荡仰钦太古象，三王五霸渺春冬。
唐县怀古
作者：弘历
朝代：清
体裁：七言律诗

勋华千古帝之师，古县西东各设祠。治法惟应叹巍荡，心传谁果辨微危。百王以后常增愧，二典当前岂有奇。滱水秋风无限思，六骢欲度更迟迟。
唐县老民刘永寿年百有一岁接驾道左行不扶杖赐之金与食以示养老之意
作者：弘历
朝代：清
体裁：七言律诗

睥睨中山古郡城，征鞭暖拂杪秋晴。趋迎道左吾之子，万亿人中汝是兄。声亮耳聪钟气粹，苍眉黄发称耆英。应缘独得罗乔术，灵寿无须此地行。
唐县览古
作者：弘历
朝代：清
体裁：七言律诗

坡陁十里度逡巡，览古偏迟行路人。于二典中钦往圣，况三代上即斯民。青帘不买中山酒，绿柳全呈�水春。岂有新奇传治法，年丰无事渐还醇。
唐县道中作·其一
作者：弘历
朝代：清
体裁：七言绝句

康衢晓润静尘氛，蔼蔼遥天又缀云。雨后郊原群力作，田功今岁实堪欣。
唐县道中作·其三
作者：弘历
朝代：清
体裁：七言绝句

村外风轻起纸鸢，儿童火迫好春天。独怜白首扶筇叟，咄咄町边课种田。
唐县道中作·其二
作者：弘历
朝代：清
体裁：七言绝句

青帘风飐杏初华，路转峰回拟习家。况是清明时节近，中山想复有人赊。
唐县道中作·其四
作者：弘历
朝代：清
体裁：七言绝句

背看西岭隔云林，古县民风信悦心。老幼熙熙顺耕凿，放勋遗泽逮于今。
唐寅乘鸾图
作者：弘历
朝代：清
体裁：七言绝句

驻鸾恰自西池返，携得蟠桃且未尝。却是飞琼相赠与，慢疑人是女东方。
唐寅会琴图即用其韵
作者：弘历
朝代：清
体裁：七言绝句

露坐横陈膝上琴，爱披秀木有佳阴。不知袖手对听者，可识高山流水心。
唐寅写王维诗意
作者：弘历
朝代：清
体裁：五言绝句

既学摩诘画，还图摩诘诗。徒怀慕蔺彼，不失得羊斯。
唐寅双松飞瀑
作者：弘历
朝代：清
体裁：古风

袖手坐盘陀，冥机俯湍濑。静听与澄观，妙达心神泰。流音一何长，源在白云外。
唐寅后赤壁图
作者：弘历
朝代：清
体裁：七言绝句

几曾高处不胜寒，切颢危峰俯碧澜。逡巡二客相评度，拟向层霄以上看。
唐寅品茶图
作者：弘历
朝代：清
体裁：七言绝句

千尺雪旁安竹垆，壁张伯虎品茶图。却似图中人语我，不须如此费工夫。
唐寅品茶图
作者：弘历
朝代：清
体裁：七言绝句

可笑琅琊不识茶，酪奴将谓胜龙芽。六如解事留真迹，一再拈吟兴致嘉。
唐寅品茶图仍叠前韵
作者：弘历
朝代：清
体裁：七言绝句

底须调水始烹茶，就近瓶罍煮贡芽。恰似去年惠泉上，听松得句也清嘉。
唐寅层岩梵宇
作者：弘历
朝代：清
体裁：五言律诗

峭峡若无路，谁欤架木连。仄蹊曲致远，竺宇迥成悬。网水足尘洗，珠林与呗宣。锡应义公驻，不染自安禅。
唐寅层岩策杖即用其韵
作者：弘历
朝代：清
体裁：七言绝句

峻岭深中足佳致，惜惟隔断以烟霄。支筇欲上层楼望，无碍凌溪蹀野桥。
唐寅山水
作者：弘历
朝代：清
体裁：七言绝句

或课栽花或望泉，高人各适适应然。不知伯虎成图日，可忆白驹空谷篇。
唐寅山水即用其韵
作者：弘历
朝代：清
体裁：五言绝句

主翁何处去，舣棹待翁归。僮子閒相语，何如鸥鸟依。
唐寅山竹草亭即用其韵
作者：弘历
朝代：清
体裁：五言绝句

肥遁林泉乐，宁为渔钓干。檐前疏种竹，延入月光寒。
唐寅弹琴客至图
作者：弘历
朝代：清
体裁：五言绝句

动操四山响，客来初不知。非关相傲慢，一曲未终时。
唐寅折梅仕女即用其韵
作者：弘历
朝代：清
体裁：七言绝句

温峤宁容下镜台，折梅花向脸边开。玉人近远家何处，羽帔应从姑射来。
唐寅晚翠图
作者：弘历
朝代：清
体裁：七言绝句

峣峰耸削玉芙蓉，岁晚攳枝绿越浓。独立高人若有伫，恰欣知己此间逢。
唐寅松坡高士卷
作者：弘历
朝代：清
体裁：七言绝句

留侯已报韩仇日，靖节终成晋隐时。不可山中无伴侣，虬翁笑谓舍予谁。
唐寅柴扉夜话
作者：弘历
朝代：清
体裁：七言绝句

云低松暗影苍苍，对语幽人夜阁凉。抱膝奚僮权假寐，黑甜乡里趣偏长。
唐寅树根诗思图
作者：弘历
朝代：清
体裁：五言绝句

把笔欲吟句，句从何处来。树头风自响，岂复有为哉。
唐寅桃花庵图
作者：弘历
朝代：清

吴中爱看吴人画，况是吴人画最高。世上只期为散木，庵前疑复绽新桃。松风寒处安茶铫，石冻春深试酒槽。七字志怀颇见道，宁云溪壑兴堪陶。
唐寅桃花庵图
作者：弘历
朝代：清
体裁：七言律诗

吴中爱看吴人画，况是吴人画最高。世上祗期为散木，庵前疑复绽新桃。松风寒处安茶铫，石冻春深试酒槽。七字志怀颇见道，宁云溪壑兴堪陶。
唐寅梦筠图即用其韵
作者：弘历
朝代：清
体裁：七言律诗

伏里移来绿满庭，閒閒常见数峰青。稗官仿佛传生日，玉局风流貌寿星。笙筑频敲窗外韵，龙蛇交走月中形。先生隐几非无意，无色声天寄视听。
唐寅梧竹高隐图
作者：弘历
朝代：清
体裁：七言绝句

疏竹乔梧交影横，茅斋趺坐洒然清。似嗤周党薛方辈，还与人间留姓名。
唐寅款鹤图
作者：弘历
朝代：清
体裁：七言绝句

临皋道士堪为友，羽帔蹁跹揖客言。爱尔扁舟聊共泛，相看漫拟卫公轩。
唐寅沧浪濯足图
作者：弘历
朝代：清
体裁：七言绝句

不系舟浮万顷沦，何妨濯足坐船唇。天空水阔浑无伴，应是三闾问罢人。
唐寅深峦云屋
作者：弘历
朝代：清
体裁：七言绝句

孤峰刻削插青旻，立若无根根是云。过涧伊人来不去，为欣见见副闻闻。
唐寅清泉高荫图
作者：弘历
朝代：清
体裁：七言绝句

坐就佳阴俯碧泉，有琴置侧若无弦。由来此意足千古，奚论日长如小年。
唐寅清溪垂钓图即用其韵
作者：弘历
朝代：清
体裁：七言绝句

山参常静云参动，水任其流舟任停。底用蕉边寻鹿梦，聊因鱼乐狎鸥汀。
唐寅湖光晴色即用其韵二首·其二
作者：弘历
朝代：清
体裁：七言绝句

荒村寒树野桥平，别有疏轩驾岭成。自是远离尘俗地，画家何乃羡登瀛。
唐寅溪桥渔艇
作者：弘历
朝代：清
体裁：七言绝句

野艇浮溪处处通，芰荷香递网丝风。个中真趣谁曾得，仿佛其人休与蒙。
唐寅秋华奇石
作者：弘历
朝代：清
体裁：五言绝句

一卷焦墨石，数朵傲霜花。恰似青莲李，短章亦大家。
唐寅空山观瀑图
作者：弘历
朝代：清
体裁：五言绝句

飞流落十寻，立听老松阴。笑彼逃虚者，跫然喜足音。
唐寅竹窗高隐图
作者：弘历
朝代：清
体裁：五言律诗

友竹寄高情，竹清人更清。径开如蒋诩，帘下似君平。雨里萧疏趣，风前飒沓声。懒翻高士传，为彼尚存名。
唐寅纳凉图
作者：弘历
朝代：清
体裁：七言绝句

坐石临流学古狂，平头奴子侍边傍。不须摇扇方逭暑，自有松风送飒凉。
唐寅芦汀系艇即用其韵
作者：弘历
朝代：清
体裁：古风

浅水芦汀泊舴艋，睡渔髼松鬓秃顶。远天月上自不知，付与清波照孤影。
唐寅葑田骑犊辄用其韵
作者：弘历
朝代：清
体裁：七言绝句

牵牛从未敢蹊田，南亩躬耕望有年。手捉漫疑包氏靷，心空那忆祖生鞭。
唐寅西郊话旧图
作者：弘历
朝代：清
体裁：七言绝句

茅檐相对两幽人，茗碗棋枰总绝尘。终日忘言言亦得，却无时策献枫宸。
唐寅金萱图
作者：弘历
朝代：清
体裁：七言绝句

石渠富有六如画，此画偏宜献圣慈。一朵迎风疑相舞，正当春永寿萱时。
唐寅钓鱼图即用其韵
作者：弘历
朝代：清
体裁：七言绝句

苍山白水尽如如，飘泊轻舟也尽渠。独把丝竿澄宇阔，何须评论是非鱼。
唐寅雪山行旅图
作者：弘历
朝代：清
体裁：七言绝句

肩担驱车来往频，雪风冷逼客途身。阇黎闭户无多事，坐看劳劳名利人。
唐寅雪岩锦树
作者：弘历
朝代：清
体裁：七言绝句

千岩飞雪正攒围，锦树仍馀翠与丹。裘笠骑人自寻胜，奚奴可识不胜寒。
唐寅霜林秋水即用其韵
作者：弘历
朝代：清
体裁：七言绝句

霜落金阊枫染红，扁舟骋望赋幽通。南巡率值春三月，此景惟存想像中。
唐寅高士图即用其韵
作者：弘历
朝代：清
体裁：七言律诗

有水澄泓有竹修，村名水竹占偏幽。世间难遇阮青眼，海上曾闻孔掉头。拂座凉生高栝籁，入帘波漾白蘋秋。药炉茗碗皆清绝，鹿服先生物外游。
唐寅高泉古树即用其韵
作者：弘历
朝代：清
体裁：七言绝句

松根流水石间淙，结宇安禅制毒龙。分付崖萝将涧荔，因风尽扫俗人踪。
唐寅鸲鹆图
作者：弘历
朝代：清
体裁：古风

一枝栖亦安，三山来应寡。谁云不逾济，看取哵哵者。
唐岱仿郭熙山水
作者：弘历
朝代：清
体裁：七言绝句

丹峦翠㟧万重深，古寺疏钟度远林。最爱河阳潇洒处，濛濛云气湿衣襟。
唐岱溪山雪霁图
作者：弘历
朝代：清
体裁：古风

薰风酿暑吹楹栏，黄沉绿浮堆冰盘。挥扇那能却炎气，淋漓梅润蒸齐纨。忽展溪山雪霁图，文筵六月三冬寒。玉屏琼树数千里，中有村舍非人间。冻峡挂珠流不得，渔矶彷佛富春滩。唐岱笔法老尤劲，鼻祖摩诘追范宽。试供病渴人清览，何须热恼愁长安。
唐柳公权风字砚
作者：弘历
朝代：清
体裁：五言律诗

兰亭用书序，想像运神间。后法遥开米，齐驱可配颜。风形犹制古，墨锈尚存斑。要是归心正，千年语不删。
唐棣万壑秋云
作者：弘历
朝代：清
体裁：七言绝句

白云出谷蔚茫茫，叠树护峦尚郁苍。矮屋倚楹属耳者，秋声应背读欧阳。
唐棣冈峦松影即用图间题者韵
作者：弘历
朝代：清
体裁：七言绝句

云气滃濛山势苍，流泉坐俯树阴傍。茅庵童子烹茶候，拾得松枝发火香。
唐棣朔风飘雪长幅
作者：弘历
朝代：清
体裁：七言绝句

水如银度烛还流，谁放山阴访戴舟。佳趣不教渔父占，都官漫道好诗留。
唐棣松阴钓艇
作者：弘历
朝代：清
体裁：七言绝句

长松谡谡翠涛寒，缓棹清溪把钓竿。节概自教千载慕，展图便拟富春滩。
唐棣椒盘庆岁图即用其韵
作者：弘历
朝代：清
体裁：七言绝句

盘中有脚到先春，山意冲寒水韵粼。东坞西村相过问，新衣都是贺正人。
唐棣秋林对奕图
作者：弘历
朝代：清
体裁：五言律诗

水阁嘉宾集，秋枰静者临。云峰含湿润，雪瀑送清音。饶有逍遥乐，全无胜负心。閒将王谢戏，漫拟伯钟琴。
唐槐
作者：弘历
朝代：清
体裁：七言绝句

兔目当年李氏槐，枒槎老干倚春阶。何当绿叶生齐日，高枕羲皇梦亦佳。
唐花谣
作者：弘历
朝代：清
体裁：古风

闻道恒春乃洞天，四时花发谁使然。女夷已假花师柄，花师得窃女夷权。女夷过非花师过，柔红嫩紫纷无那。廿四风番信全爽，十二月令名虚播。冬葩夏蘤无不直，速成还恐遭先朽。黄山松树笑苍颜，共渠且作忘年友。
商琦嵩阳访真图
作者：弘历
朝代：清
体裁：七言律诗

松风朗助步虚词，少室峰前曳杖迟。童子抱琴那解醳，胎仙□耳却知时。白云滃浡丹台静，青嶂穹窿铁锁垂。玉简倘逢论位业，不教海上觅安期。
商祚秋葵图口号
作者：弘历
朝代：清
体裁：五言绝句

秋葵解向阳，有似寒泉食。阳光设漠然，井渫为心恻。
啜雨前茶因作是什
作者：弘历
朝代：清
体裁：七言律诗

烹煎不过偶为之，遂有芽茶作贡驰。好尚于君可弗慎，听观惟众那容欺。入香讵肯伤天质，得火旋看泛露滋。玉琢和阗作瓯子，思量较胜越州瓷。
喀喇河屯行宫
作者：弘历
朝代：清
体裁：七言律诗

离宫别馆接岩阿，飒爽金风此一过。胜地开轩山迤逦，经年成荫树婆娑。秋浓槲叶添丹绮，云敛峰尖矗黛螺。犹忆当时承渥泽，几回清咏怆神多。
喀喇河屯行宫作
作者：弘历
朝代：清
体裁：五言律诗

停鞭看宝穑，逐顿驻离宫。况本无忙务，何妨此憩躬。寒潭已敛潦，翠岭间标红。旧咏联新什，光阴默忖中。
喀喇河屯行宫作
作者：弘历
朝代：清
体裁：七言律诗

按辔观农至黑城，兴州沿革率难明。一川禾黍秀而实，万户耕桑乐且亨。细察长官清慎绩，最怜赤子敬亲情。百年古屋新秋景，不忍翘瞻睿额横。
喀喇河屯行宫作
作者：弘历
朝代：清
体裁：七言律诗

苇峪行过北转东，外藩迎驾毕来同。且迟上塞秋蒐狩，先问今年稼啬丰。月驷云螭呈内厩，屏山带水驻离宫。羲文犹自光楣梠，昔日恩晖想像中。